Yuki Onna – Hantu Wanita Salji Dalam Legenda Jepun

Pada hari ini,
bila sahaja disebutkan tentang wanita salji sudah tentu yang lazim muncul dalam
kotak fikiran adalah Elsa dari kartun animasi Frozen. Walau bagaimanapun bagi
masyarakat Jepun, mereka mempunyai watak wanita salji tersendiri yang menghiasi
legenda klasik negara matahari terbit itu. Namanya sendiri, iaitu Yuki Onna
membawa maksud ‘wanita salji’.

Dalam
sebutan-sebutan yang lebih spesifik, panggilan Yuki Onna kadangkala berbeza bergantung
kepada sifat dan juga kisah yang menampilkan kemunculannya. Variasi panggilan
ini antaranya adalah Yuki Onba (Ibu Salji), Yuki Musume (Puteri Salji), Yuki
Onago (Gadis Salji), Yuki Joro (Penggoda Salji), Yuki Anesa (Kakak Salji) dan
Yuki Nyobo (Isteri Salji). Legenda seputar Yuki Onna juga berbeza-beza mengikut
wilayah yang menceritakannya. Sebelum kita lanjutkan kepada kisah-kisah
berkenaan Yuki Onna, mari kita terlebih dahulu telusuri ciri makhluk legenda
ini.

Yuki Onna
merupakan suatu makhluk yang tergolong dalam kelas yokai (mudah difahami sebagai hantu). Seperti kami (dewa atau semangat alam) dan oni (syaitan), yokai turut
menjadi elemen penting dalam budaya dan legenda masyarakat Jepun terutama
apabila berlakunya fenomena-fenomena aneh, di mana ia lazim dianggap sebagai
angkara perbuatan mereka.

Yuki Onna secara
umum mendiami kawasan bergunung yang diselimuti salji tebal. Di sana, makhluk
ini lazimnya memangsakan manusia, terutama mereka yang tersesat atau terperangkap
dalam ribut salji. Ketika mahu menyedut nyawa atau tenaga manusia, Yuki Onna
akan mengucup bibir mangsa dengan bibir munggilnya yang sejuk. Dengan demikian,
mangsa bukan hanya disedut nyawanya, malah mereka juga m4ti akibat kesejukan.

Dalam beberapa
kisah, Yuki Onna tidak disifatkan sebagai pemangsa manusia, sebaliknya ia
dirincikan sebagai hantu yang lebih mesra di mana mereka hidup bersama manusia
malah ada pula yang berkahwin dengan mereka. Memandangkan usianya tidak
meningkat tua (dan kulitnya pula tidak berkedut), maka identitinya dengan mudah
dapat dikenal pasti sesudah beredarnya masa.

Menyentuh
tentang rupa parasnya pula, Yuki Onna digambarkan sebagai gadis jelita yang
berambut hitam panjang dan berkimono putih yang kainnya amat nipis. Ada yang
merincikan kain kimono yang dikenakan oleh Yuki Onna sangat nipis hinggakan ia
mendedahkan kulitnya yang putih lagi mulus. Matanya pula disifatkan berwarna
ungu dan tubuhnya sangat sejuk bak salji. Pun begitu, semasa kemunculan
pertamanya dalam sebuah catatan klasik yang berjudul Sogi Shokoku Monogatari, Yuki Onna disifatkan sebagai gadis
berambut putih dan berkimono putih.

Memandangkan
lokasinya terhad pada kawasan-kawasan tinggi, maka Yuki Onna kurang masyhur
dalam kalangan penduduk kawasan rendah. Walau bagaimanapun, ia sama sekali
tidak mengurangkan kepopulariti Yuki Onna. Namanya bukan setakat menjadi bahan
bicara penduduk kawasan sejuk di Jepun, malah ia juga tersebar hingga ke Barat
berkat usaha yang dilakukan oleh para pengembara Eropah seperti Lafcadio Hearn.
Di zaman moden, Yuki Onna malah ditampilkan sebagai watak di dalam pelbagai
karya, antaranya seperti anime Nurarihyon no Mago.

Antara lokasi
lazim yang menjadi tempat kemunculan Yuki Onna adalah Aomori, Iwate, Miyagi,
Yamagata, Nagano dan Nigata. Ada juga yang turut menyenaraikan Ehime, Tottori,
Fukui, Gifu, Nara, dan Toyama.

Di wilayah
Aomori dan Iwate, Yuki Onna lazimnya muncul semasa Koshogatsu (Tahun Baru
Kecil), satu keraian tradisional bagi menyambut Tahun Baru yang berlangsung
pada tanggal 15 Januari. Lebih spesifik, lokasi tersebut adalah Jalan
Nishitsugaru di mana Yuki Onna akan muncul pada Hari Tahun Baru dan beredar
pada 1 Februari. Berkenaan kemunculan pada hari-hari khusus sebegini,
sebahagian penulis menyebutkan bahawa pada zaman dahulu, Yuki Onna dipuja
sebagai Toshigami, iaitu dewa khusus yang muncul pada hari-hari tertentu bagi
memberikan petanda baik mahupun buruk bagi tahun tersebut.

Antara masa-masa
lain yang disebutkan sebagai masa kemunculan Yuki Onna adalah malam bulan
mengambang ketika salji baru sahaja turun. Begitu juga dengan awal musim luruh
di mana ketika itu, Yuki Onna dipercayai hadir untuk mengucapkan selamat
tinggal kepada musim salji.

Menerusi
penerangan-penerangan umum yang ringkas ini, dapat difahami bahawa Yuki Onna
adalah jelmaan atau hantu wanita yang memunculkan diri pada lokasi dan waktu
yang terkait rapat dengan penurunan salji. Sifatnya pula ada yang ramah
terhadap manusia dan ada juga yang memangsakan mereka.

YUKI ONNA DALAM SOGI SHOKOKU MONOGATARI

Walaupun Yuki
Onna dianggap sebagai watak yang cukup purba dalam legenda Jepun, pada
hakikatnya rekod bertulis pertama yang menampilkan kemunculannya datang dari
zaman Muromashi (1333-1573M). Catatan tersebut ditulis oleh Sami Sogi yang
merekodkan tentang pengembaraannya di wilayah Echigo (Nigata moden) dan dalam
perjalanannya itu, beliau sempat bertembung dengan Yuki Onna.

Sogi menulis
bahawa beliau memulakan perjalanan dari rumahnya pada suatu pagi yang bersalji.
Dalam perjalanan tersebut, beliau terserempak dengan seorang gadis jelita yang
berdiri di perkarangan kebunnya yang pada masa itu sedang amat sejuk. Tubuh
gadis tersebut agar besar, hampir 10 kaki tinggi dengan kulitnya lebih putih
berbanding mana-mana manusia yang pernah ditemui oleh Sogi.

Walaupun
wajahnya muda dan jelita, rambutnya secara keseluruhan berwarna putih dan
dibiarkan lepas sehingga ke paras bahu. Kimono yang dikenakannya pula berwarna
putih jernih. Kainnya yang lutcahaya itu diperbuat daripada benang labah-labah
yang sangat halus (nipis), justeru melekap pada tubuh gadis tersebut.

Sogi cuba
menghampiri wanita itu, namun beliau hilang secara tiba-tiba di sebalik salji.
Pengalamannya ini dikongsikan oleh Sogi kepada rakannya yang merupakan penduduk
tempatan wilayah itu. Sogi dimaklumkan bahawa gadis itu adalah Roh Salji (yuki no seirei) yang lazim muncul semasa
salji turun dengan lebat.

YUKI-ONNA YANG MUNCUL DI SEBUAH RUMAH TUMPANGAN

Dalam sebuah
kisah yang berlatar-tempat di Nigata, terdapat seorang lelaki yang sudah lanjut
usianya menjalankan perniagaan rumah tumpangan di sebuah gunung bersama
isterinya. Pada suatu malam yang dihujani salji, rumah tumpangannya itu
disinggahi oleh seorang gadis yang mengembara sendirian. Ketika berada di dalam
rumah tumpangan, gadis itu menghangatkan tubuhnya dengan nyalaan api dan
menikmati hidangan makan malam bersama pemilik rumah tumpangan dan isterinya.
Gadis itu dirincikan sangat jelita dan menawan.

Pada tengah
malam ketika salji turun dengan sangat lebat, beliau bangkit dari tempat
duduknya dan beranjak untuk meninggalkan rumah tumpangan. Melihat keadaan itu,
si pemilik rumah tumpangan memohon supaya gadis itu supaya terus berteduh untuk
malam itu. Untuk menghalangnya dari terus melangkah keluar, beliau mencapai
tangan gadis tersebut.

Sebaik sahaja
tangan mereka bersentuhan, serta-merta rasa sejuk beku meresapi tubuh si
pemilik rumah tumbangan. Habis tubuhnya menggigil dek kesejukan. Pun begitu,
beliau masih terus memujuk gadis berkenaan agar terus berteduh dan bermalam di
situ sehingga salji kembali reda. Namun, tidak semena-mena seluruh tubuh gadis
itu berubah menjadi kabus ais dan terbang keluar dari cerobong rumah – hilang
bersama tiupan salji.

YUKI ONNA YANG TUBUHNYA MENCAIR DI TAB MANDI

Dalam sebuah
kisah yang berasal dari wilayah Yamagata pula, diceritakan bahawa terdapat
seorang lelaki yang mengahwini Yuki Onna. Isterinya itu sangat jelita, matanya
tajam dan kulitnya seputih marmar. Lelaki tersebut pula memiliki tabiat mandi
air panas pada setiap malam. Namun, tabiat tersebut tidak dikongsi oleh
isterinya yang mana hal ini menimbulkan kehairanan bagi si suami.

Pada suatu malam
yang sangat dingin, si suami meminta isterinya agar mandi air panas kerana
khuatir akan mati kesejukan. Mulanya, si isteri enggan. Namun disebabkan beliau
terus-menerus didesak oleh si suami, maka wanita itu pun akur. Ketika si suami
memasuki bilik mandi untuk memeriksa keadaan isterinya, beliau menemukan tab
mandinya itu dipenuhi oleh batu-batu ais yang telah cair separuh.

YUKI ONNA PEMINTA AIR

Di wilayah
Tottori pula, terdapat sebuah kisah ringkas yang menampilkan kemunculan Yuki
Onna. Diceritakan bahawa Yuki Onna terbang bersama tiupan salji di hari yang
dihujani salji ringan. Beliau berpenasaran di kota sambil memain-mainkan kipas
Gohei yang dibawanya dan berteriak kepada sesiapa sahaja yang ditemuinya,
“Tolong berikan saya air, tidak kira air panas mahupun sejuk!” Jika beliau
disuakan dengan air sejuk, tubuh Yuki Onna akan membesar sejurus meminumnya.
Jika diberikan air panas pula, beliau akan mencair dan tubuhnya menghilang.

YUKI ONNA SI PONTIANAK SALJI

Yuki Onna
dikisahkan dengan sifat yang lebih menggerunkan di wilayah Aomori, Nigata dan
Miyagi di mana beliau menghantui kawasan hutan bersalji dan memangsakan manusia
untuk menyedut nyawa mereka dengan cara mengucup mulut mereka dengan bibir
sejuknya. Mangsa yang paling digemari oleh Yuki Onna adalah kanak-kanak.

Sementara itu di
wilayah Akita, kaedah serangan Yuki Onna dikisahkan agak aneh di mana beliau
perlu berbual dengan mangsanya terlebih dahulu. Apabila mereka menemukan
seseorang pada malam bersalji yang gelap, Yuki Onna akan memanggil atau menyeru
nama individu berkenaan. Sekiranya orang tersebut menyahut panggilannya, maka
beliau akan dimangsakan. Keadaan yang berbalikan pula berlaku di wilayah
Fukushima dan Ibaraki di mana individu yang tidak menyahut panggilan tersebut
yang akan selamat.

YUKI ONNA VERSI LAFCADIO HEARN

Di antara
kesemua kisah berkenaan Yuki Onna, tiada yang dapat menanding kemasyhuran versi
penceritaan yang ditulis oleh Lafcadio Hearn di dalam bukunya yang berjudul Kwaidan. Di dalam versinya ini, Yuki
Onna mengambil sifat yang jauh lebih baik, lemah-lembut dan romatis. Masyhurnya
versi ini hinggakan seandainya nama Yuki Onna disebut, seramai 99% masyarakat
moden akan terus membayangkan versi Lafcadio Hearn ini. Antara karya beliau
lain yang masyhur adalah Japan: an
attempt of interpretation (1904); In Ghostly Japan (1899) dan Kwaidan: Stories
and Studies of Strange Things (1904).

Versi Lafcadio
Hearn ini dimulakan dengan kemunculan dua orang pemotong kayu – Mosaku dan
Minokichi – yang bermalam di sebuah pondok terbiar pada suatu malam yang dingin
kerana secara tiba-tiba sahaja ribut salji membadai. Pada malam itu, mereka
menyelimutkan tubuh dengan pakaian dan melelapkan mata bersebelahan dengan
unggun api kecil.

Dalam kegelapan
lewat malam, Minokichi terjaga daripada tidurnya. Namun, dalam keadaan yang
masih terpisat-pisat, beliau dihidangkan dengan suatu mimpi ngeri. Matanya
menjamah pemandangan seorang wanita yang berpakaian serba putih sedang
menghampiri Mosaku sambil menghembuskan nafas dinginnya ke arah Mosaku.
Menyedari Minokichi yang sudah sedar dari tidur, wanita itu mengalihkan
perhatian ke arahnya. Namun disebabkan terpukau dengan ketampanan dan usianya
yang masih muda, wanita itu pun menyatakan bahawa beliau akan melepaskan
Minokichi untuk terus hidup dengan syarat, beliau tidak sekali-kali menceritakan
tentang kejadian pada malam itu.

Setahun
kemudian, Minokichi mengahwini seorang gadis jelita yang bernama O-Yuki
(bermaksud ‘salji’) dan mereka menjalani kehidupan yang bahagia serta
dikurniakan cahaya mata. Pada suatu malam, semasa anak-anak mereka sedang ralit
bermain, Minokichi menumpahkan perhatiannya kepada si isteri sambil
mengenangkan sebuah memori yang telah lama tersimpan rapi dalam ingatannya.
Ketika O-Yuki bertanyakan keadaan si suami lantaran berasa hairan dengan
gelagatnya itu, Minokichi pun menceritakan kisah pertemuannya dengan wanita
salji pada suatu masa dahulu.

Sebaik sahaja
beliau menghabiskan ceritanya itu, satu senyuman yang menyeramkan diukir oleh
si isteri. Tanpa semena-mena O-Yuki berubah menjadi Yuki Onna yang sama pernah
ditemui oleh Minokichi dahulu. Tepat di waktu itu, beliau menyatakan bahawa
Minokichi telah melanggar janji dan mahu sahaja dibunuhnya andai beliau tidak
mempertimbangkan untung nasib anak-anak. Lantas, si isteri pun beredar, keluar
dari rumah dan meninggalkan Minokichi yang dirundung penyesalan buat
selama-lamanya.

RUJUKAN

Zack Davisson.
(18 Disember 2013). Yuki Onna – The Snow Woman. Hyaku Monogatari.
https://hyakumonogatari.com/2013/12/18/yuki-onna-the-snow-woman/

Marina Sohma.
(13 Disember 2016). A Heart As Cold As Ice? The Japanese Legend of Yuki-onna,
the Beautiful yet Dangerous Snow Woman. Ancient Origins.
https://www.ancient-origins.net/myths-legends/heart-cold-ice-japanese-legend-yuki-onna-beautiful-yet-dangerous-snow-woman-007186

Yokai.com. Yuki
onna.
http://yokai.com/yukionna/


Bruce Lee: Bintang Kung Fu Yang Menempah Nama Di Hollywood

Sebelum Jackie Chan dan Donnie Yen menempa nama sebagai bintang Asia di Hollywood, Bruce Lee merupakan bintang Asia pertama yang melakukannya. Filem seperti Fist of Fury, Way of the Dragon dan Enter the Dragon menjadikan beliau sebagai bintang seni mempertahankan diri terhebat sepanjang zaman.

Lee atau nama sebenarnya Lee Jun-fan dilahirkan pada 27 November 1940 di San Francisco, California, Amerika Syarikat. Bapanya, Lee Hoi-chuen ialah seorang penyanyi opera Kantonis dan pelakon filem terkenal di Hong Kong. Sementara ibunya Grace Ho pula mempunyai latar belakang Eurasia, satu isu yang membelenggu Lee apabila cuba mempelajari seni mempertahankan diri.

Beliau sudah didedahkan kepada dunia perfileman sejak dari kecil lagi. Sebelum dikenali sebagai bintang dunia seni mempertahankan diri, Lee sebenarnya sudah berlakon sebagai pelakon kanak-kanak dan tampil dalam 20 buah filem. Ini termasuklah filem The Kid pada tahun 1950 di mana beliau berlakon bersama bapanya itu.

Menjelang akhir 50-an, Lee sudah mula terjebak dalam beberapa pergaduhan jalanan. Bagi mengelak isu ini daripada terus berlarutan, ibu bapanya melihat beliau harus dilatih dalam seni mempertahankan diri. Atas cadangan seorang rakan bernama William Cheung, Lee diperkenalkan kepada gurunya yang paling terkenal, Yip Man atau Ip Man.

Bagi peminat siri filem Ip Man lakonan Yen, pasti tahu Ip merupakan seorang mahaguru Wing Chun terkenal. Tetapi pada awalnya, Lee tidak dibenarkan berguru dengan beliau atas alasan seni mempertahankan diri China tidak boleh diajar kepada orang luar. Alasan ini berkemungkinan merujuk kepada latar belakang ibu beliau yang mempunyai darah Eurasia. Tetapi selepas Cheung menerangkan situasi Lee, barulah rakannya itu berpeluang berguru dengan Ip.

Bagi mengelakkan pelajar-pelajarnya termasuk Lee terlibat dalam pergaduhan jalanan, Ip sentiasa menggalakkan mereka menyertai kejohanan-kejohanan seni mempertahankan diri. Baginya, itu lebih baik kerana ia dapat menunjukkan bakat mereka sebagai pelajar beliau dan menonjolkan Wing Chun sebagai seni mempertahankan diri. Selain dibimbing oleh Ip, Lee turut mendapat tunjuk ajar daripada Cheung dan pelajar beliau yang terkenal, Wong Shun-leung. (Campbell, 2006)

Bagaimanapun, kecenderungannya terlibat dalam pergaduhan hampir-hampir mengakibatkan Lee ditahan oleh pihak berkuasa. Tidak mahu pisang berbuah dua kali, ibu bapanya memilih menghantar beliau ke Amerika Syarikat untuk tinggal bersama kakaknya, Agnes Lee di San Francisco pada 1959. Begitupun, Lee tidak tinggal lama bersamanya dan berhijrah ke Seattle untuk menamatkan pengajian sekolah tingginya.

Selepas memilih tidak menamatkan pengajian di Universiti Washington, Seattle pada awal tahun 1964, Lee memberi fokus kepada sekolah seni mempertahankan diri yang ditubuhkannya. Sekolah tersebut dinamakan Institut Jun Fan Gung Fu dengan satu ditubuhkan di Seattle pada 1959 dengan satu lagi sekolah diasaskan di Oakland pada 1964. Di Oakland, sekolah seni mempertahankan diri itu ditubuhkan dengan bantuan seorang rakan dan pengamal seni mempertahankan diri China, James Yimm Lee.

Menerusi Yimm Leelah, Lee diperkenalkan dengan pakar seni mempertahankan diri AS Ed Parker. Perkenalan mereka membolehkan beliau dijemput mengadakan demonstrasi seni mempertahankan diri di Kejohanan Karate Antarabangsa Long Beach 1964. Antara demonstrasi yang dilakukan Lee ialah tekan tubi dua jari dan tumbukan satu inci.

Demonstrasi beliau mendapat sambutan hangat dalam kalangan penonton, salah seorang daripada mereka ialah penerbit televisyen William Dozier. Dozier kemudiannya menawarkan watak Kato kepada Lee yang dilihat sesuai sebagai penolong The Green Hornet (Van Williams). Walaupun siri televisyen The Green Hornet hanya bertahan selama semusim dari 1966 hingga 1967, beliau mengucapkan terima kasih kepada Dozier kerana memberinya langkah permulaan dalam dunia seni.

Dalam kesibukannya mencuba membina nama di AS, Lee turut menilai semula falsafah seni mempertahankan diri yang dibawanya. Beliau merasakan kebanyakan seni mempertahankan diri seperti kung fu, karate dan taekwando penuh dengan had dan menyekat pergerakan pengamalnya. Ini mendorongnya memperkenalkan Jeet Kune Do (JKD) atau Cara Menyekat Tumbukan-Tumbukan.

JKD ialah seni mempertahankan diri di mana pengamalnya percaya usaha minimum sudah cukup untuk menumbangkan pihak lawan dengan syarat ia memberi kesan besar dan pada kelajuan pantas. Tambah Lee lagi, sebarang teknik seni mempertahankan diri yang ingin dimasukkan perlu dinilai dari segi keberkesanan semasa perlawanan.

Ini kerana teknik yang bersifat artistik mungkin indah semasa demonstrasi tetapi langsung tidak berguna dalam situasi seni mempertahankan diri atau pergaduhan jalanan. Antara pengamal JKD yang terkenal ialah Dan Inosanto, Jang Hyuk, Lady Gaga dan Alex Caceres.

Melihat kariernya tidak ke mana di AS, Lee dinasihati seorang rakan penerbit bernama Fred Weintraub untuk pulang ke Hong Kong dan menghasilkan filem di situ. Tanpa pengetahuan beliau, The Green Hornet sebenarnya mendapat sambutan hangat di Hong Kong dan ramai penerbit Hong Kong mahu mendapatkan khidmatnya sebagai pelakon utama filem mereka. Setelah pulang ke tanah air, Lee memilih bekerjasama dengan Golden Harvest yang diterajui penerbit Raymond Chow.

Filem pertama kolaborasi mereka iaitu The Big Boss yang ditayangkan pada 1971 mendapat sambutan hangat dengan kutipan pecah panggung AS$50 juta. Ini disusuli filem Fist of Fury (1972) yang mengutip AS$100 juta. Potensi Lee sebagai bintang seni mempertahankan diri mendorong beliau memeterai perjanjian baru dengan Golden Harvest dan ini dibuktikan menerusi filem ketiganya Way of the Dragon (1972).

Way of the Dragon dianggap berbeza kerana Lee diberi kebebasan untuk berkarya sebagai pelakon, pengarah, penulis skrip dan pereka koreografi pertarungan. Filem yang turut menampilkan bakal pelakon aksi legenda Chuck Norris mendapat sambutan hangat dalam kalangan penonton dan pengkritik. Selain mengutip kutipan pecah panggung AS$130 juta, ia turut digelar sebagai filem seni mempertahankan diri terbaik sepanjang zaman.

Semasa sibuk membuat persiapan untuk filem Game of Death, Lee ditawarkan berlakon dalam filem Enter the Dragon (1973). Filem yang menyaksikan kolaborasi antara produksi Lee Concord Production Inc, Golden Harvest dan Warner Brothers merupakan penampilan terakhir beliau di layar perak. Seminggu sebelum ia ditayangkan, Lee meninggal dunia pada 20 Julai 1973 semasa menghadiri sebuah mesyuarat dengan koroner mengelaskan kematiannya sebagai kematian akibat perbuatan berisiko yang dilakukan secara sukarela. (Campbell, 2006)

Selama bertahun-tahun ramai berspekulasi tentang punca sebenar kematian Lee. Tetapi pada 2018, penulis biografi beliau Matthew Polly percaya punca sebenar kematiannya ialah akibat edema serebrum yang dicetuskan oleh terlalu banyak berlatih dan strok haba. Teori ini dibuat selepas beliau mengadakan perbincangan dengan pakar-pakar perubatan tentang punca kematian Lee.

Strok haba tidak dipertimbang sebagai punca kematian kerana ia masih gagal difahami sebagai penyakit perubatan ketika itu. Ini ditambah dengan Lee sendiri menjalani pembedahan membuang kelenjar peluh pada akhir tahun 1972 atas alasan ketiak berpeluh tidak nampak cantik bila dirakam dalam filem. Polly juga percaya beliau mengalami strok haba semasa berlatih dari 10 Mei hingga 20 Julai 1973 sekaligus turut memburukkan situasi edema serebrum dan menjadi punca kematiannya. (Polly, 2018)

Apabila Lee meninggal dunia pada 20 Julai 1973, beliau meninggalkan seorang balu Linda Lee Caldwell dan dua orang cahaya mata mereka, Brandon dan Shannon. Brandon kemudiannya mengikut jejak langkah beliau sebagai pelakon aksi dan mula dikenali menerusi Legacy of Rage (1986) dan Showdown in Little Tokyo (1991). Bagaimanapun, Brandon kemudiannya meninggal dunia pada usia 28 tahun selepas mengalami kemalangan di set penggambaran filem The Crow (1994).

Sementara Shannon pula mengikut jejak langkah bapanya ke dunia seni bermula sebagai pelakon sebelum beralih sebagai penerbit. Beliau bertanggungjawab merealisasikan impian drama kung fu berlatarkan Barat bapanya iaitu Warrior. Drama aksi yang disiarkan di Cinemax itu menampilkan pemegang terbaru watak Storm Shadow, Andrew Koji sebagai protagonis Ah Sahm dan mendapat sambutan positif dalam kalangan penonton.

Pemergian Lee pada usia yang sangat muda iaitu 32 tahun sememangnya memberi kesan besar kepada industri perfileman baik di Hollywood mahupun Asia. Tetapi ia turut membuka jalan kepada kemunculan bintang-bintang lain seperti Jean Claude Van Damme, Norris, Chan dan Yen.

Empat filem Lee menjadi inspirasi kepada pelbagai bentuk media dari anime hinggalah filem. Di dunia anime, Dragon Ball dan Fist of the North Star diinspirasikan daripada filem seperti Enter the Dragon. Sementara permainan video terkenal Street Fighter turut diinspirasikan daripada filem sama. Malah, pembangun permainan video EA Sports UFC turut menyelitkan kelibat beliau untuk kategori bantamweight, featherweight, lightweight dan welterweight.

RUJUKAN:

American Heritage Center. (2020). Bruce Lee Steals the Show in “The Green Hornet”.

Burrows, Alyssa. (2002). Lee, Bruce (1940-1973). HistoryLink.

Polly, Matthew (2018). Bruce Lee: A Life. Simon & Schuster. Halaman 473-475

Campbell, Sid (2006). Remembering the master. Blue Snake Books. Halaman 172, 206.


Nelayan Melayu Selamatkan Tentera Russia Ketika WWI

Tarikh 28 Oktober 1914 akan sentiasa dikenang sebagai hari paling gelap sepanjang sejarah tentera laut Rusia. Ser*ngan terhadap pelabuhan Georgetown di Pulau Pinang oleh kapal Jerman, SMS Emden telah meragut nyawa seramai 88 orang pelaut Rusia didalam kapal Zhemchug.

Di saat pelaut-pelaut Rusia sedang kehilangan harapan di tengah-tengah pertemp*ran yang jelas tidak memihak kepada mereka dan hanya mampu terjun ke dalam laut disaat kapal sedang karam, siapa sangka sebahagian dari mereka mampu meneruskan hidup di tanah yang jauh dari kampung halaman mereka itu.

Mereka langsung tidak menjangkakan bahawa nyawa mereka masih panjang apabila sekelompok penduduk Melayu tempatan yang merupakan para nelayan sanggup mengambil risiko dengan mengharungi ombak menggunakan bot kecil di kawasan yang baru sahaja menyaksikan pertemp*ran armada laut melibatkan dua kuasa besar yang datang nun jauh dari Eropah.

Kerana atas dasar kemanusiaan dan toleransi, nelayan tempatan nekad untuk pergi menyelamatkan seberapa banyak pelaut Rusia yang mereka mampu.

Latar Belakang Peristiwa

SMS Emden, yang mula beroperasi pada tahun 1909 dan dinamakan sempena kota Emden di Jerman, adalah kapal penjelajah ringan milik Tentera Laut Empayar Jerman.

Dengan berbekalkan sepuluh meriam 10.5 cm dan dua tiub torpedo, Emden menghabiskan sebahagian besar karier militarnya di Asia dan Lautan Hindi. Ia berada di bawah perintah Kapitän (Kapten) Karl Friedrich Max von Müller pada tahun 1913.

Zhemchug adalah sebuah kapal penjelajah yang ditugaskan melindungi kepentingan Empayar Rusia dalam Armada Pasifik dengan anjakan seberat 3153 tan, ia merupakan sebahagian daripada pasukan petugas Sekutu yang memburu Skuadron Jerman Asia Timur.

Kapal Rusia ini dirasmikan pada tahun 1903 di St Petersburg dan telah pun melalui sejarah yang berliku-liku sebelum hayatnya berakhir di Pulau Pinang. Ia pada asalnya dibina untuk menjadi sebahagian dari Armada Pasifik Tentera Laut Rusia yang berpusat di Port Arthur dan Vladivostok.

Semasa Pertemp*ran Tsushima pada tahun 1905, Zhemchug berjaya melepaskan diri dari dimusn*hkan oleh Tentera Laut Jepun dan berjaya tiba ke pelabuhan Manila yang neutral, di mana ketika itu pelabuhan di Manila berada di bawah kawalan Amerika Syarikat.

Zhemchug, dengan kru sekitar 300 orang, kemudian berlayar menuju ke Pulau Pinang untuk kerja-kerja baikpulih dan penyelenggaraan beberapa bahagian badan kapal.

Pada tahun 1914, Panglima Baron I. A. Cherkassov dilantik sebagai kapten Zhemchug. Ketika itu, kapal penjelajah berperisai itu digunakan sebagai kapal simpanan yang melindungi kepentingan Rusia di China dan berada dalam keadaan rosak.

Kapal itu tiba dan berlabuh di Georgetown pada 26 Oktober, Georgetown yang pada waktu itu merupakan sebuah pelabuhan utama Koloni Mahkota British Pulau Pinang yang paling dekat dengan Semenanjung Tanah Melayu.

Tidak nengendahkan nasihat Panglima Tentera Laut Diraja yang berpusat di China, Naib Laksamana Martyn Jerram, Komander Cherkassov memberikan sebahagian besar dari krewnya bercuti dan bersenang lenang di pantai, kemudian meninggalkan kapal penjelajah itu dengan menanggalkan semua s3njata termasuk t0rpedo, dan semua p3luru terkunci kecuali hanya 12 pusingan yang tersimpan di geladak dengan hanya lima peluru sedia untuk digunakan.

Manakala kru-kru yang tinggal di atas kapal berpesta hingga gagal menghidu malap*taka. Bahkan, Cherkassov sendiri berada di dalam Hotel Eastern & Oriental bersama dengan perempuan simpanannya.

Asap, bedilan dan l*tupan Per*ng Dunia Pertama dapat dilihat dengan jelas di Selat Melaka ketika pertemp*ran akibat tindakan kuasa-kuasa besar dari Eropah yang terdesak mencari dan merebut ruang strategik di Asia Tenggara itu.

Hatta sebuah pulau kecil di Kepulauan Melayu turut jadi rebutan kerana potensinya sebagai pelabuhan tepat di laluan laut yang strategik dan pernah menjadi antara laluan perdagangan antarabangsa yang utama di dunia ketika dikemuncaknya pada sekitar awal abad ke-16.

Pertemp*ran Pulau Pinang

Setelah beberapa jam memasuki tarikh 28 Oktober, kapal cruiser ringan Jerman, SMS Emden yang dibawah perintah Lt Komander Karl Von Muller, berangkat menuju ke Georgetown dalam satu misi serbuan.

Kapal Jerman itu mendekati Pulau Pinang pada jam 04:30, bergerak dalam penyamaran dengan memasang cerobong asap palsu yang menjadikan kapal SMS Emden kelihatan tidak ubah seperti sebuah kapal penjelajah British, ia berjaya membantu Jerman mencapai jangkauan posisi yang diperlukan untuk menyer*ng.

Sebaik saja Emden berjaya memasuki kawasan pelabuhan, panji-panji t3ntera laut Jerman dikibarkan dan ser*ngan pun bermula, SMS Emden melancarkan tembakan torp*do terhadap kapal Zhemchug, satu tembakan yang menyebabkan kerosakan teruk tanpa sebarang peluang untuk kapal Rusia itu pulih.

Zhemchug juga turut membalas bedilan Emden, tetapi dalam masa beberapa minit sahaja ser*ngan torp*do yang kedua mengenai tepat ke bahagian magazin pelancar misil hadapan, lalu menyebabkan berlakunya satu l*tupan besar.

Sebaik sahaja kapal Rusia itu hampir karam sepenuhnya, sekumpulan para nelayan Melayu tempatan berangkat menaiki bot-bot kecil untuk  menyelamatkan para pelaut Rusia.

Lebih 100 nyawa pelaut Rusia berjaya diselamatkan oleh nelayan-nelayan Melayu. Korb*n keseluruhan dalam ser*ngan itu telah meragut sebanyak 88 nyawa, dan turut mencederakan seramai 121 pelaut.

Sekutu Yang Saling Menuduh

Semasa pertemp*ran itu berlangsung, Komander Cherkassov hanya mampu menyaksikannya dengan rasa ketakutan dari jendela Hotel ketika kapalnya tenggelam ke dasar Selat Melaka.

Dia kemudian dibicarakan di mahkamah tentera kerana kelalaian ketika bertugas dan dijatuhi hukuman 3.5 tahun penjara, serta diturunkan pangkat dan statusnya selaku pegawai Angkatan Laut Imperialis Rusia dan anggota bangsawan Rusia.

Hanya beberapa jam saja setelah kapal Zhemchug tenggelam, sebuah kapal pemusn*h Perancis bernama Mosquet yang baru kembali dari tugas rondaan, menuju ke pelabuhan.

Mosquet cuba mengejar SMS Emden, namun malangnya, kapal Perancis itu juga karam digany*ng kapal penjelajah ringan Jerman itu dan menyebabkan seramai 47 pelaut Perancis terkorb*n dan 36 yang lain cedera.

Seperti kebiasaan yang berlaku dalam beberapa siri ser*ngan bersejarah melibatkan pelabuhan, sebenarnya sudah berulang kali amaran dan peringatan yang melibatkan maklumat risikan awal mengenai kemungkinan berlakunya ser*ngan yang tinggi telah diberikan kepada pihak berkuasa pelabuhan British, tetapi mereka gagal mengambil tindakan susulan.

Tiada sebarang persiapan per*ng dilaksanakan. Ini berlaku kerana persepsi selamat bahawa “Pelabuhan Pulau Pinang di George Town lazimnya hanya digunakan oleh kapal dagang Sekutu dan tentera laut British.”

Kecuaian ini hakikatnya menjadikan Pulau Penang sebagai sasaran yang lebih mudah lagi jelas bagi Jerman. Selepas berakhirnya pertemp*ran itu, pihak Inggeris berusaha untuk mendiamkan akhbar-akhbar tempatan kerana cuba lari dari bertanggungjawab dan tidak mahu dikritik.

British bahkan dengan tidak semena-mena menyalahkan rakan sekutu mereka sendiri iaitu Perancis kerana atas sikap ‘pengecut’ dan Rusia disalahkan kerana ketidakcekapan mengendalikan pertemp*ran laut.

Ingatan Dan Terima Kasih Dari Rusia

Setelah 100 tahun semenjak pertemp*ran itu berlaku, Duta Besar Rusia ke Malaysia pada tahun 2014, Lyudmila Vorobyeva telah mengunjungi Pulau Pinang bagi menghadiri satu upacara bagi memberi penghormatan kepada para pelaut Rusia yang terkorb*n dan menzahirkan rasa terima kasih kepada para nelayan
Melayu yang gagah berani.

Beliau memuji tindakan nelayan-nelayan tersebut dengan menganggap walaupun pada saat itu negara Malaysia belum dilahirkan dan masih tiada sebarang jalinan hubungan diplomatik secara rasmi, ia membuktikan dalam sejarah bahawa wujudnya hubungan dan sifat kemanusiaan yang sebenar.

Fitrah naluri manusiawi dan toleransi yang ternyata sangat tebal dan sebati dalam jiwa orang Melayu hingga ke hari ini, benar-benar terbukti apabila nelayan tempatan berbangsa Melayu tidak berfikir panjang dan terus meredah ombak dengan kapal kecil mereka demi menyelamatkan orang asing yang mereka tidak kenali iaitu pelaut Rusia yang sedang lemas.

Ramai pelaut Rusia yang bukan sahaja telah diselamatkan, mereka bahkan dijaga dan dirawat oleh penduduk tempatan dan mereka terus tumpang berteduh secara ekspatriat di Pulau Pinang.

Kebanyakan dari mereka ini tinggal dan dirawat selama empat bulan di Pulau Pinang sebelum mereka bertolak pulang ke Vladivostok.

“Rusia tidak akan sesekali melupakan tindakan yang mulia ini dan Pulau Pinang akan sentiasa mendapat tempat yang paling istimewa didalam hati kami rakyat Rusia,” — Lyudmila Vorobyeva

Seramai 88 orang kru kapal Zhemchug terkorb*n kerana ser*ngan itu namun hanya sepuluh sahaja yang dikebumikan di Tanah Perkuburan Jalan Barat George Town, dan dua dikebumikan di Pulau Jerejak.

Tiada sebarang catatan tentang di mana korb*n yang selebihnya dikebumikan, boleh jadi mungkin m*yat yang selebihnya tidak pernah berjaya ditemui. Di Pulau Jerejak juga turut dibangunkan satu struktur monumen sebagai tugu bagi memperingati para pelaut kapal Zhemchug yang terkorb*n itu.

Selepas pemerintahan monarki Empayar Rusia diruntuhkan sebelum sempat pun Per*ng Dunia Pertama berakhir, monumen tersebut kekal dalam struktur asal sebelum pihak kerajaan Kesatuan Soviet mengubahsuai tugu tersebut pada tahun 1972 dan 1987.

Setiap kali pelaut Rusia berlabuh di pelabuhan Georgetown, mereka akan memastikan mereka pergi mengunjungi tugu tersebut, ia seolah-olah menjadi satu kewajiban ziarah  bagi mereka.

Selain dari menempatkan tempat persemadian untuk 10 orang pelaut Rusia yang terkorb*n dalam Pertemp*ran Pulau Pinang, ia turut menempatkan kubur-kubur untuk penduduk tempatan, orang Inggeris dan bangsa dari negara asing yang lain seperti Perancis dan Armenia.

RUJUKAN:


Katak Kepala Pipih Borneo

PULAU Borneo sememangnya satu pulau yang unik kerana selain mempunyai kepelbagaian etnik, budaya serta tradisi masyarakatnya juga turut menghimpun flora dan fauna yang pelik-pelik sehingga ada sesetengahnya hanya mampu dilihat di Borneo.  Itulah antara keunikan Pulau Borneo yang juga merupakan pulau ketiga terbesar di dunia selepas Greenland dan Papua.

Berbicara dari konteks keunikan mungkin ramai tidak mengetahui bahawa di Pulau Borneo ada mempunyai sejenis amfibia iaitu sejenis katak yang satu-satunya wujud di dunia bernafas tidak menggunakan paru-paru sebaliknya menggunakan kulit sepenuhnya.  Dan jenis katak itu hanya boleh didapati di satu kawasan yang bernama Nanga Pinoh, Melawi, Kalimantan Barat, Borneo.

Dengan nama saintifiknya Barbourula Kalimantanensis atau Borneon Flat-Headed Jungle Toad atau Katak Kepala Pipih Kalimantan atau Katak Kepala Pipih Borneo merupakan jenis katak yang paling unik di dalam dunia haiwan amfibia.  Mengikut sejarah penemuannya dikatakan katak tanpa paru-paru ini ditemui buat pertama kalinya pada tahun 1978 oleh seorang pakar herpetofauna dari ITB yang bernama Djoko T. Iskandar sewaktu beliau membuat kajian di Kalimantan Barat.  Oleh kerana ianya merupakan penemuan yang pertama di dunia pada masa itu maka nama untuk spesis katak ini juga mengambil bersempena dengan nama beliau iaitu Barbourula Kalimantanensis Iskandar 1978.

Antara ciri-ciri Katak Kepala-Pipih Borneo adalah ianya berukuran sederhana dengan panjang tubuhnya sekitar 6.6 cm bagi jantan dan 7.7 cm bagi yang berjantina betina.  Kepalanya pula berbentuk pipih mendatar dengan muncong yang lebar membundar dan badannya sedikit gempal.  Selain itu ianya juga memiliki lubang hidung yang terletak di hujung muncong dan samarata dengan kulit.  Namun begitu lubang hidungnya masih tidak memiliki celah tekak atau glottis yang menjadi saluran udara seperti penghidupan yang lain.  Atau secara lebih ringkas, ianya langsung tidak berfungsi sebagai salah satu saluran penafasan untuk dirinya.

Dek kerana keunikan jenis katak kepala pipih Borneo ini juga menjadikan ianya adalah antara sembilan spesis katak yang diancam kepupusan di dunia.  Ini kerana harganya di pasaran gelap terlalu tinggi di kalangan pengemar koleksi binatang “rare” sehingga menjadikan ramai yang menangkapnya bagi memenuhi permintaan luar biasa di dunia.

-HB-

#KamekSayangSarawakBah!

Rujukan:


Bomoh Melayu Vs Bomoh Thailand

Aku sememangnya dibesarkan dengan dogma yang bomoh siam itu adalah yang ter’power’ di seantero nusantara.

Kalau tengok cerita hantu siam lagilah rasa gerun ngan ‘kehebatan’ bomoh siam ni… kalah bomoh melayu, jawa, papua dan segalanya.

Teringat aku satu kisah benar ni….

Ianya berlaku pada tahun 2015, aku ke Bangkok atas urusan rasmi dan menghabiskan sisa malam yang pekat dan dingin (sebab ekon) di pejabat rakan Thaiku di Daerah Bang Na.

Kami mula bersembang-sembang, memecahkan kesunyian dan menghilangkan kebosanan.

Terbukalah cerita tentang filem hantu dan aku nyatakan kekaguman aku pada cerita genre seram Thailand seperti Nang Nak.

Secara tak sengaja aku tercakap tentang kekaguman aku pada bomoh siam juga.

Lebih kurang beginilah perbualannya yang aku dah alih bahasa siap-siap;

Aku: Hang tau tak Tawatchai, aku memang gerun giler dengan bomoh siam. Aku rasa bomoh siam paling paling paling power kat Asia Tenggara ni. Aku rasa jugak bomoh melayu dan jawa pun tak hebat macam bomoh siam… Kalau ada perang dunia antara bomoh-bomoh, aku rasa menang dah kat hangpa…

Lalu Tawatchai mendongakkan kepala, sambil merenung kejauhan penyaman udara yang tak berapa jauh sebenarnya…. lalu berkata dengan nada yang perlahan…

Tawatchai: Lao…. Hang tak jumpa lagi bomoh Lao… orang siam semua takut dengan bomoh Lao..

Aku: errrkkk….

Pangajarannya… Janganlah kita berasa rendah diri tak tentu hala. Janganlah kita terlalu mengagungkan kehebatan orang lain…

Kerana sesungguhnya… bagiku.. kini dan hari ini… bomoh Lao adalah yang ter’power’ di seantero nusantara…


Nak Lockdown Balik Atau Teruskan Ekonomi?

3000 kes dah ni. Jadi, nak lockdown atau nak biarkan ekonomi berterusan? Ada matematik dalam mengulas mengenai isu ini. Setiap cara ada pro dan kontranya. Jadi, artikel ini cuba untuk membahaskan mengenai persoalan-persoalan tersebut.

Sama ada kalian benarkan orang semua keluar berekonomi dan kalian pacu ekonomi dengan polisi-polisi yang baik, kes mungkin tinggi tapi ekonomi sedap. Kalau 3000 kes tapi berita setiap bulan macam ni sedap juga.

Kalian lockdown, orang tak dapat keluar, ekonomi terjejas, tapi kes menurun dan terkawal. Bagi semula bantuan macam PKP pada Mac 2020. Restart balik ekonomi dalam 3 ke 4 bulan selepas itu.

Senario pertama tu sedang berlaku di Indonesia. Kes tinggi. Tapi dibalas dengan banyak berita-berita pelaburan baru masuk yang akan memacu negara ke depan. So basically you let go one end, and you grab tightly the other.

Kita pernah ambil langkah senario kedua tahun lepas tapi sekarang kita tidak di mana-mana.

Rakyat diberikan kebebasan untuk ke sana ke mari. Kes setiap hari tinggi, naik dan terus naik. Tapi masa sama ekonomi not doing well. Yang dikejar tak dapat, yang dikendong berciciran.

1. Ketidakstabilan dan tidak ketentuan politik
2. Kes yang semakin meningkat
3. Polisi ekonomi yang tak nampak hujung pangkal

So kepada siapa kita nak tunding jari lepaskan marah ni?

Ketidakstabilan dan ketidaktentuan politik ni senang cerita kita letak atas UMNO lah. Walaupun boleh pergi lebih dalam perbincangan ini tapi lets take it at that.

Regardless apa yang UMNO cuba terangkan saya merasakan UMNO tak ‘handle’ betul-betul penyampaian mesej serta apa saja UMNO buat sekarang orang akan kata ia sebab kes mahkamah.

Kalau UMNO cukup sekadar bagi jaminan yang pemimpin bermasalah akan diketepikan dan tidak akan bertanding, akan ada satu kelegaan buat ramai orang. Ia bukan lagi jadi isu nak gugurkan kes mahkamah mahupun tuduhan gila kuasa. Dan barulah kita boleh percaya bahawa ianya bukan isu menyelamatkan pemimpin mereka.

Then you focus on point (2) and (3).

Kes meningkat ni siapa yang ada kuasa hentikan? Siapa yang ada kuasa untuk buat ‘lockdown’ atau mengetatkan penguatkuasaan, atau menghalang kemasukan di pintu-pintu masuk negara, atau siapa yang boleh buat polisi? Kenapa polisi dalam menguruskan pandemik ini flip-flop?

Kes meningkat ni nak letak ke siapa? Kemudian lagi polisi ekonomi. Siapa yang ada kuasa gubal dan jalankan polisi? Nak kata Belanjawan tak disokong, disokong juga. Nak kata tak bagi idea, berlambak dah idea diberikan.

Pemimpin dalam kerajaan sendiri dan bukan kerajaan dah berpusu-pusu memberikan idea. Tetapi kesilapan demi kesilapan dibuat. Nak kata tak bagi amaran, dah bagi juga macam dalam isu pembatalan HSR.

HSR ni isunya bukan jimat kos, isunya juga bukan berapa yang negara bakal dapat kalau projek berjalan. Isunya adalah Malaysia SEKALI LAGI membatalkan projek pelaburan dengan negara lain.

Siapa yang suka ‘business partner’ yang suka-suka nak buat suka-suka batal ni? Kerajaan masih boleh dan ada kuasa mengawal kes dan masih ada kuasa menetapkan polisi ekonomi.

Untuk kerajaan Perikatan Nasional pula, saya betul-betul nak bertanya, sampai bila nak guna alasan Covid-19 setiap kali ada isu yang anda tak nak bertindak?

Bila tanya kes Adib contohnya. “Oh kita sedang sibuk urusan Covid-19”. Padahal mahkamah tetap berjalan, siasatan tetap berjalan untuk kes-kes lain. Kenapa kes Adib ni istimewa sebab Covid-19?

Bila ada isu ekonomi contohnya HSR, sama juga, Covid-19. Apa negara lain yang sedang memacu ekonomi, melaksanakan projek, menarik pelabur apa semua ni tak ada Covid-19 ke? Kenapa bila tang Malaysia je, sentuh pasal ekonomi, “Oh ini kerana Covid-19”.

Kalau betul risau akan Covid-19, laksanakan PKP semula. Ini tidak, semuanya berjalan macam tak ada apa. Kedai makan duduk beramai-ramai. Orang ke sana ke mari. Sekolah nak buka 20hb ni. Dah macam tak ada apa. Tapi bila bawa isu-isu besar, “Oh ini kerana Covid-19”.

Sebab rakyat Malaysia ni ‘gullible’ dan tak dapat lihat ‘the bigger picture’, jadi ambil kesempatan dengan semuanya alasan Covid-19 ke?

So kalau betul risau Covid-19, tunjukkan yang betul-betul risau. PKP semula. Flatten the curve. Buat 2nd round of moratorium dan ‘cash handouts’. Jangan asyik dok ratib “covid-19, covid-19” tapi realitinya semua dah tak kisah nak keluar ramai-ramai, rentas negeri bagai.


Tun Mahathir Tuduh Orang Melayu Tak Mahu Jadi Buruh!

Tak faham dengan Tun M.

Dok ‘reminiscing’ kenapa orang Melayu tak nak jadi buruh kasar British ketika zaman penjajahan dulu dan hairan kenapa orang Melayu tak nak jadi buruh kerja berat pada zaman sekarang hingga menyebabkan Malaysia kini ada 7 juta pendatang asing.

Tun…

Orang Melayu zaman British bukannya malas sebab tu tak nak jadi buruh kasar, akan tetapi mereka berprinsip, tidak ingin dipertuankan dan enggan mengabdi diri pada tuan putih.

Berbeza sekali di zaman ini, anak muda Melayu bukan tak mahukan kerja berat kerana malas, perasaan jadi ‘tuan’ atau takut dengan kerja tersebut.

Akan tetapi isunya adalah gaji yang tidak kompetitif vs kos sara hidup yang makin meningkat.

Kalau tidak masakan ribuan anak Melayu berkelana ke Australia dan News Zealand menjadi pengutip buah secara haram di sana.

Kerja teruk dan hidup berhimpit-himpit bagaikan Bangladesh di Malaysia untuk mencari pendapatan yang lebih lumayan?

Atau ribuan anak Melayu yang kini sanggup menjadi rider food panda dan grabfood yang bergadai nyawa membawa motorsikal, meredah hujan, terik panas lebih 12 jam sehari hanya semata-mata untuk mencari pendapatan yang lebih kompetetif?

Atau ribuan anak Melayu yang berpagian seawal 4:30 pagi setiap hari bersengkang mata meredah causeway berjam-jam ke Singapura semata-mata nak bekerja sebagai tukang sapu atau atau pembasuh pinggan direstoran di sana hanya kerana gaji yang lebih tinggi?

Atau anak-anak Melayu yang berkerja sebagai buruh di pelantar-pelantar minyak, tarik kabel sampai nak terkeluar rembong, tinggal anak bini berbulan², bersabung nyawa tinggal di lautan untuk mencari gaji yang lebih berbaloi?

Tuntasnya anak muda Melayu hari ini sanggup bekerja keras dan berat tapi mereka mahukan kualiti kerja yang baik dengan gaji ‘bermaruah’.

Jadi cukup-cukuplah Tun menyalahkan orang Melayu itu ini jadi ‘tuan’ bagai kerana tidak mahu menjadi ‘buruh’.

Cermin diri Tun sendiri,

Adakah Tun pernah jadi buruh?Anak-anak Tun jadi buruh?Cucu cicit Tun jadi buruh?

Tun sebagai ketua negara patutnya tanya diri sendiri kenapa rakyat tak nak jadi ‘buruh’ ?

Tun yang sepatutnya ciptakan peluang pekerjaan yang lebih baik, uruskan polisi-polisi yang memenangkan golongan pekerja daripada syarikat dan kapitalis dan bukannya memanjang asyik nak salahkan rakyat di bawah itu dan ini.

Dan lagi satu kenapa hanya anak-anak Melayu yang menjadi ‘punching bag’ Tun untuk buat kerja-kerja buruh di zaman ini?

Kenapa Tun tak suruh sekali anak Cina dan India juga join anak Melayu buat kerja buruh ni sekali?

Maka lagi cepatlah kita hantar semua pendatang ni pulang ke negara masing-masing ye dak?

Ataupun apakah Tun ni sememangnya aim nak orang Melayu ni semua jadi ‘buruh’ ke mende?

Tertanya-tanya juga.

Sekian.


Jatuhnya Ryukyu Kerana Kejatuhan Melaka

Harus ada masjid purba di Naha kerana ia kerap dikunjungi masyarakat Muslim Asia Tenggara baik pedagang mahupun rombongan diplomatik. Semuanya lenyap dalam lipatan sejarah akibat penjajahan Tokugawa pada tahun 1609. Istana Shuri digeledah dan gedung-gedung di sekitar ibu negara dibakar dan dirampok dibawa pulang ke Kagoshima atau Edo.

Arang yang disepuh pada wajah orang Ryukyu yang tinggi harga diri ini berlaku akibat ketidakupayaan Raja Sho Nei menangani isu kedatangan pelayar Barat yang dilihat Jepun sebagai ancaman besar yang bakal melanda mereka melalui Ryukyu. Bahaya yang nyata adalah kegiatan Sepanyol dari Mexico dan Luzon yang kebelakangan mula membuka penempatan di utara Punan(Taiwan); begitu juga Belanda; dan Portugis dari Melaka dan Macao. Ancaman dari arah Sakhalin dan Kamchatka dari pihak Russia berlaku lebih lewat pada abad ke-18 masihi. Pendek kata Edo arif dengan perkembangan politik global yang mula diterjah era imperialisme Barat.

Kejatuhan Ryukyu juga berpunca daripada sikap ekstravaganza raja yang lalu membelanjakan khazanah negara namun mengenyampingkan perbelanjaan pertahanan. Kelemahan sentral Ryukyu mewujudkan dua faksi literati tempatan yang cuba mengisi vakum identiti kebangsaan dengan identiti asing. Satu terdiri daripada alumni dari Beijing dan satu lagi dari akademi Jepun. Pertelagahan ini berakhir dengan kejayaan faksi pro-Jepun.

Kejatuhan Ryukyu turut berpunca daripada terputusnya hubungan dagang yang erat dengan negeri-negeri Asia Tenggara khususnya Melaka yang sentiasa dihubungi selama ratusan tahun. Ralat atau tidak, George menyatakan bahawa ekspedisi ke Melaka sudah bermula seawal tahun 1300an lagi!

Hasil mahsul Ryukyu majoritinya berpunca daripada peranan mereka sebagai orang tengah komoditi Laut Selatan bukannya daripada hasil bumi kepulauan mereka sendiri yang tidak mencukupi. Hasil mentah yang diimport seperti fabrik dan rempah ratus dari Melaka diproses menjadi komoditi tekstil tenun ikat dan pembuatan kipas dan payung yang digemari pasaran China dan Jepun.

HK George menyatakan isu kejatuhan Melaka sebenarnya telah dibincang dengan serius di istana Shuri.

“The reference to the sack of Malacca suggests that this act of violence had deeply impressed Okinawans who witnessed it in 1511 and that it was well known and discussed at Shuri and Naha..”

Lebih serius apabila pelayar Portugis akhirnya tiba di pelabuhan Ryukyu (1542) sendiri dan kerajaan keliru dalam membuat pendirian mereka:

“Shuri’s order were returned at once, directing that the Portuguese be delivered to the Minister of Justice. When they protested that they were merely traders, the Okinawans reminded them that the Portuguese had seized Malacca and had killed many of its inhabitants. This, said the Portuguese was not trade but war, and therefore was justified.”

Apabila raja bertegas untuk mengeksekusi orang-orang Portugis ini bondanya yakni balu Raja Sho Ei (1573-1588) yang lalu memohon pengampunan buat mereka yang mana akhirnya dipersetujui raja. Menariknya dalam hal ini, sentimen anti-Portugis raja berasal daripada sentimen pedagang Ming yang pada waktu yang sama Maharajanya menindas kedatangan Portugis dengan begitu dahsyat kerana enggan memulangkan jajahan Melaka kepada empunya hak.

“But a Chinese trader present on Okinawa accused them of treacherous intent to raise a rebellion and to seize the Ryukyu kingdom..”

Kita maklum bahawa jarak waktu antara 1511 dengan 1521 wakil Johor telah ke Beijing mengadu perihal penganiayaan Portugis dan Maharaja Zhengde memerintahkan agar segala orang gasar “Fa lan ki”(Peringgi) yang berada di China ditangkap, diseksa, dipancung dan dipertontonkan di khalayak ramai. Polisi pro Johor ini berterusan sehingga kemangkatan Maharaja pada 1521. Meskipun maharaja-maharaja terkemudian lebih lunak dengan Portugis tetapi sentimen anti Barat masih menebal dalam kalangan masyarakat Cina.

Pada tahun 1549 pula dari Melaka yang terjajah Francis Xavier masuk ke pelabuhan Kagoshima di Jepun melalui perairan Ryukyu.

Nasib Ryukyu yang terkenal sebagai negeri aman makmur dan utopia Konfusianisme berakhir dengan ketibaan 100 jong Jepun dengan membawa 3000 samurai menakluk. Orang Okinawa cuba mempertahankan maruah mereka di Pertempuran Semenanjung Motobu tapi apakan daya kali terakhir mereka bertempur adalah ratusan tahun lampau. Raja Sho Nei dibawa ke Edo dan menghadapi pelbagai ritual dan sesi menandatangani perjanjian yang sedikit demi sedikit melepaskan haknya sebagai pemerintah sebuah negara berdaulat. Bukan sahaja Ryukyu kini dijajah Jepun bahkan ia terletak di bawah pentadbiran wilayah daimyo Shimazu yang rendah martabat.

Kepulangan baginda ke Shuri 3 tahun kemudian tidak mengubah hakikat bahawa segala perdagangan antarabangsa yang menjadi tunjang kemewahan Ryukyu berakhir di bawah polisi tutup pintu Jepun. Apabila baginda mangkat beliau meminta agar tidak dikebumikan di kompleks makam diraja Shuri tapi disemadikan di sebuah tapak suci biasa di Urasoe. Akibat terlalu malu untuk berhadapan dengan leluhur baginda di alam roh baginda juga meminta agar wajahnya kelak ditutupi oleh sebuah topeng muka.

Allahua’lam

p/s: Bukan setakat Venice, whoever controls Malacca will has his hand at the heart of Ryukyu, thus the throat of China and Japan.


Melayu Dan Yahudi Bersaudara Politik

Israel dari segi politik tidak pernah bersatu. Mana pernah sebuah parti politik mendirikan kerajaan secara tunggal.

Ahli politik paling popular seperti Golda Meir sekalipun perlu bergantung pada parti-parti kecil untuk melepasi garisan demokrasi.

Setiap kali pilihan raya, tiada parti politik mendapat majoriti 60 kerusi diperlukan untuk membentuk kerajaan. Jadi sejak penubuhan lagi, Israel mempunyai kerajaan minoriti diketuai 13 perdana menteri.

Ibaratkan asam, garam dan gula, semua mempunyai rencah rasa berlainan – tetapi apabila dimasak sekali, rasanya enak. Cuma bagaimana kalau salah satu terlebih? Itulah apa yang sedang berlaku di Israel.

Secara kebiasaan, sebuah negara demokrasi akan mengadakan pilihan raya setiap penggal yang mungkin empat hingga enam tahun sekali.

Mandat Benjamin Netanyahu sepatutnya berakhir pada November 2019.

Tetapi pilihan raya diawalkan ke 9 April, kerana 1) rang undang-undang khidmat negara yang memaksa populasi Haredi (ultra-Ortodoks) menyertainya dan juga 2) tuduhan mahkamah terhadap Netanyahu.

Seperti biasa tiada parti politik mendapat majoriti. Netanyahu yang memimpin Likud berdepan dengan kebangkitan parti Kahol Lavan diketuai Benny Gantz.

Kedua-dua parti mendapati 35 kerusi.

Tetapi masalahnya, kedua-dua parti besar ini tidak dapat meminang parti-parti kecil lain untuk melepas 60 kerusi.

Nasib yang sama menimpa Israel beberapa bulan kemudian, apabila pilihan raya kedua (17 September) tidak menghala ke pembentukan kerajaan.

Malah populasi Arab pula dilihat bersatu dengan The Joint List dipimpin Ayman Odeh.

The Joint List mempunyai 13 kerusi, sangat besar untuk dijadikan rakan sokongan sebuah kerajaan.

Tetapi masalahnya, parti-parti Yahudi lain enggan bekerjasama sekali jika Kahol Lavan meminang The Joint List. Tidak dapat membentuk kerajaan, Israel mengadakan pilihan raya ketiga dalam masa 12 bulan.

Dan keputusan sama berlaku – tiada parti mendapat majoriti, dan tiada siapa ingin bekerjasama dengan Kahol Lavan atau Likud.

Malah kali ini Likud ialah parti paling besar, dengan 36 kerusi (berbanding Kahol Lavan yang hanya 33 kerusi).

COVID-19 Yang Mengubah Politik

Ketika pilihan raya ketiga diadakan pada 2 Mac 2020, seluruh dunia sedang terkejut dengan COVID-19. Israel ketika itu sudah mencatatkan 12 kes.

The Joint List mahu bekerjasama dengan Kahol Lavan untuk mengusir Benjamin Netanyahu (Middle East Eye, 2020).

Jadi Kahol Lavan (33 kerusi) bersama Yisrael Beiteinu (7 kerusi) menghampiri majoriti 60 dengan The Joint List (15 kerusi). Tetapi masalah timbul apabila Yoaz Hendel dan Zvi Hauser daripada Kahol Lavan sendiri enggan menyokong kerajaan jika Benny Gantz mengambil The Joint List (Hoffman, 2020).

Jadi memang mustahil pakatan Arab ini boleh menyertai kerajaan Israel (sekalipun dalam bentuk sokongan sahaja).

Gantz tiada pilihan lain. COVID-19 semakin melampau. Beliau terpaksa memungkiri janjinya dan bekerjasama juga dengan Netanyahu untuk membentuk kerajaan (Wootliff, 2020).

Gantz dan Netanyahu mencapai persetujuan, yang mana Netanyahu kekal menjadi Perdana Menteri buat suatu tempoh.

Sepanjang tempoh ini, Gantz menjadi PM Tepi.

Kerajaan Terbubar

Kahol Lavan, Likud dan The Joint List menjadi kuat atas faktor yang sama. Ketiga-tiga parti ini ialah gabungan parti-parti kecil.

The Joint List menggabungkan empat parti Arab. Likud pula ialah gabungan lima parti pro-kanan. Kahol Lavan menyatukan Hosen (Benny Gantz) dan Yesh Atid (Yair Lapid).

Bezanya, Likud sudah bergabung sejak tahun 1988. Jadi rencah politik parti ini lebih bersatu, tambah pula menjadi kerajaan sejak Ariel Sharon.

Beberapa parti politik sebelum ini enggan bekerjasama dengan Kahol Lavan angkara Lapid daripada Yesh Atid.

Parti-parti pro-Haredi (ultra-Ortodoks) tidak menyokong rang undang-undang memaksa Haredi masuk khidmat negara.

Lapid pula mahu menj3n4yahkan siapa yang enggan masuk khidmat negara (Lis, 2013). Jadi semangat Lapid yang pro-ket3nt3raan memang masuk dengan usaha Gantz.

Tetapi apabila Gantz berhubung dengan Netanyahu untuk bersatu membentuk kerajaan, Lapid mengeluarkan Parti Yesh Atid daripada Kahol Lavan (Wootliff, 2020). Keluarnya Lapid meninggalkan Kahol Lavan hanya 14 kerusi (daripada 33).

Jumlah ini cukup untuk membentuk kerajaan (seperti dijanjikan antara Netanyahu dan Gantz). Tetapi penyatuan dalam kalangan parti-parti politik sebegini takkan bertahan lama.

Dan memang betul tidak bertahan lama. Kerana Israel perlu meluluskan sebuah belanjawan untuk tahun 2021. Sebuah sidang diadakan di Knesset pada 2 Disember 2020.

Jika belanjawan tidak lulus, Knesset mencapai persetujuan 61-54 untuk membubarkan kerajaan. Dan pada 21 Disember, Knesset gagal meluluskan belanjawan secara tipis, yakni 47-49 (Hoffman, 2020).

Kerajaan Israel automatik terbubar, dan perlu mengadakan pilihan raya pada 23 Mac 2021 nanti.

Netanyahu mempunyai peluang cerah untuk menang, hanya jika rakyatnya bersetuju dengan normalisasi bersama Dunia Arab yang bersyarat tidak menj4j4h Tebing Barat.

Gantz pula mempunyai peluang sama, kerana barangkali boleh meminang parti-parti kecil yang membenci Yesh Atid.

Di sini jelas bahawa demokrasi berparlimen tidak begitu stabil. Cukup berbeza dengan demokrasi berpresiden yang mengasingkan pilihan raya antara eksekutif dan legislatif.

RUJUKAN:

Hoffman, G. (2020, Mac 10). Orly Levy’s flipflop (ditapiskan) minority government. The Jerusalem Post.

Hoffman, G. (2020, Disember 22). Election prevention bill fails, Israel headed to elections on March 23. The Jerusalem Post.

Lis, J. (2013, Mei 27). Lapid (ditapiskan) to topple government unless ultra-Orthodox dealt equal share of IDF (ditapiskan). Haaretz.

Middle East Eye. (2020, Mac 9). Israel’s Gantz woos Joint List after reaching agreement with Lieberman.

Wootliff, R. (2020, Mac 22). Gantz: Unity government needed now, I’m waiting for Netanyahu to okay talks. The Times of Israel.\

Wootliff, R. (2020, Mac 29). Knesset panel okays (ditapiskan) of Blue and White; Gantz keep the name. The Times of Israel.


7 Dalam 3 Minit –  PWII Mahmor Said PGB

Sejarah pasukan pertahanan negara menyaksikan antara lainnya, penubuhan pasukan-pasukan khas berkemahiran tinggi untuk tujuan tertentu, dan sebaik tujuan tersebut tidak lagi kelihatan, maka timbullah ura-ura untuk pasukan tersebut dibubarkan kerana dianggap tidak lagi relevan. Itulah nasib yang hampir menerima pasukan GGK (ketika itu MSSU atau RGKM), yang ditubuhkan dengan tujuan spesifik iaitu mengatasi ancaman konfrantasi yang dilancarkan oleh Indonesia pada tahun 1965.

Setelah terbentuknya pasukan MSSU, latihan demi latihan keras dijalankan bagi mempersiapkan pasukan untuk menjalankan operasi seperti yang dikehendaki, iaitu melancarkan serangan terhadap kekuatan musuh di wilayah mereka sendiri setelah perisikan tentera berjaya menghidu berita tentang penambahan kekuatan anggota Tentera Nasional Indonesia (TNI) di Pulau Djemur, kawasan Selat Melaka. Namun belum sempat misi dilancarkan, berita tersebar dari Indonesia mengatakan KOGAM (Konfrantasi Ganyang Malaysia) tersebut telah dihentikan berikutan kejayaan Lt. Gen. Soeharto telah menumpaskan GESTAPU 1965 pada 11 Mac 1966. Usaha damai yang diusahakan secara senyap-senyap oleh kedua-dua negara pula akhirnya membawa kepada perjanjian damai di antara kedua-dua negara pada 11 Ogos 1966.

Dilahirkan di Parit Sulong, Johor, anak keempat daripada 12 adik- beradik ini pernah menerima latihan asas komando daripada 40th British Commando di Kem Majidee pada tahun 1965. Pejuang kental yang lebih dikenali sebagai Pak Tam ini telah menerima pingat PGB daripada Duli Yang Maha Mulia Seri Paduka Baginda Yang Dipertuan Agong, Tuanku Al-Sultan Ismail Nasaruddin Shah pada 5 Jun 1968 di atas keberanian dan kecemerlangannya dalam menjalankan tugas bersama Rejimen Gerakhas Malaysia (RGKM) semasa satu operasi di Gunung Perigi yang terletak di dalam Kompleks Gunung Gading, Lundu, Sarawak.

Dalam kejadian tersebut, beliau yang bertugas bersama-sama rakan-rakannya dalam terup nombor satu RGKM telah tiga hari berada di situ bagi memburu satu kumpulan berkekuatan 8 hingga 15 pengganas Pasukan Gerila Rakyat Sarawak (PGRS) – satu serpihan daripada pasukan komunis Kalimantan Utara (PARAKU).

Pada hari itu, di dalam kedinginan tengahari yang mencengkam kawasan sekitar gunung itu, beliau yang ketika itu berusia 25 tahun bersama-sama rakan beliau, Tpr. (Trooper) Omar Abdul Rahman dan Kpl. (Koperal) Sulaiman Salut sedang memasak air untuk membancuh teh. Senjata RISLBnya diletakkan kira-kira 5 meter daripada kedudukannya, menghala ke arah laluan pulang pasukan ronda yang telah keluar menghantar rakan yang sakit ke Titik Pendaratan (LP). Di sebelah senjata itu diletakkan pouches yang penuh berisi peluru. Satu lagi kumpulan ronda diketuai Lt. (Leftenan) Mohd Ramli Ismail juga bakal pulang bila-bila masa. Memikirkan laluan itu tidak akan dilalui musuh, mereka merasa lebih tenang, tapi tetap terus berwaspada.

Tiba-tiba terdengar bunyi daun kering dipijak orang. Sangkaan Tpr. Mahmor, itu adalah rakan-rakannya yang baru pulang, tetapi ia tak dapat dipastikan kerana pemandangannya dihalang oleh pohon rimbun. Sangkaan itu adalah berdasarkan pengetahuannya bahawa laluan menurun bukit itu baru saja dilalui satu daripada 3 kumpulan ronda, serta menjadi laluan biasa bagi anggota semboyan, LKpl. (Lans Koperal) Jamaludin Suriani yang kerap turun naik menukar bateri set radionya yang rosak. Bila mendengar suara yang makin ramai, Tpr. Mahmor menyangka ianya kumpulan ronda Sjn. (Sarjan) Nordin Sidek yang baru pulang daripada meronda.

Baru saja Tpr. Mahmor berpusing untuk memberitahu Kpl Sulaiman, rakannya itu telah terlebih dahulu terperasan yang rupa-rupanya ia adalah kumpulan musuh yang sedang berada di denai yang terletak di kaki gunung itu. Dengan pantas beliau menghala senjata MGK ke arah tersebut, tetapi tiada bunyi tembakan yang kedengaran kerana senjata tersebut telah tersekat.

“Apalagi Mor?!” jerit Kpl Sulaiman kepada Tpr. Mahmor. Namun, Tpr. Mahmor tidak terus bertindak kerana belum pasti tentang apa yang berlaku. Beliau bergerak menghampiri tepi denai untuk memastikan siapa sebenarnya yang sedang menghampiri mereka, takut kalau-kalau ianya sebenarnya adalah rakan mereka. Di situ, kira-kira 8 meter di hadapannya, beliau terlihat.. Memang sah ianya adalah kumpulan musuh. Musuh lelaki yang berada paling depan dalam barisan itu terkejut melihat tiba-tiba Tpr. Mahmor tercegat di depannya. Rakan-rakannya yang berada di belakangnya terus menghampiri tanpa mengetahui apa yang sedang berlaku.

Beberapa saat berlalu dalam keadaan kedua-duanya terpaku dan bertentang mata. Itulah kali pertama Tpr Mahmor yang masih baru dalam pasukan, berdepan dgn musuh. Namun, otaknya lebih cepat mentafsir apa yang berlaku lalu membuatkannya mengambil tindakan lebih dahulu sebelum musuh sempat bertindak. Beliau segera melompat ke arah senjatanya yang berada kira-kira 6 meter daripada tempat beliau berdiri. Senjata itu terus diangkat ke paras pinggang dan dicekah, lalu beliau terus menyemburkan peluru ke arah musuh tersebut.

Tembakan daripada kelopak pertama 30 butir peluru 7.62mm berjaya menumbangkan beberapa musuh. Melihat masih ada yang bergerak dan mula menembak balas, beliau mengambil kelopak kedua dari pouchesnya dan melepaskan 30 lagi das tembakan diikuti kelopak ketiga yang menghamburkan 25 tembakan. Segala-galanya berlaku begitu pantas, dalam masa tidak sampai 3 minit. Adrenalin yang menderu membuatkan beliau tidak sedar yang sebutir peluru telah sipi-sipi menyinggahinya, dan mematahkan pokok kecil yang berada kira-kira sejengkal daripadanya. Seorang musuh yang cedera di tangan dan cuba melarikan diri dikejar selama hampir setengah jam oleh Tpr. Malik namun gagal ditangkap.

Reda bunyi tembakan dan selesai pertempuran, Tpr. Mahmor dan rakan-rakannya membuat penggeledahan atas arahan Kpl. Ali Mohd Tahir. Hasilnya, mereka menemui satu longgokan 2 mayat, dan satu lagi longgokan 5 mayat musuh dalam keadaan bertindih. Hasil rampasan termasuk 7 laras senjata MK4 dan Sten Gun serta lapan beg galas berisi peralatan peribadi dan peluru. Tiba-tiba mereka dikejutkan oleh suara Sjn. Tohalus Lantar yang telah menjumpai beberapa batang rokok daripada jenis yang sering dihisap rakan mereka – Ramli, serta beg galas kepunyaan Tpr. Ahlal Ismail. Rasa risau mula mencengkam perasaan masing-masing, kerana tertanya-tanya tentang apa yang sudah berlaku kepada kedua rakan mereka itu. Pada ketika itu, kumpulan ronda yang baru pulang tidak berani menghampiri lokasi kejadian kerana takut disilap tembak kerana disangka sebagai musuh. Selepas menunggu agak lama, barulah mereka dipanggil, dan menghampiri kumpulan Tpr. Mahmor. Masing-masing lega melihat Ramli dan Ahlal turut berada dlm kumpulan itu, walaupun keduanya sendiri tidak faham bagaimana barang-barang mereka berada bersama musuh.

Malam itu, Tpr. Mahmor dan rakan-rakannya terpaksa bermalam bersama mayat-mayat musuh itu. Hanya keesokannya, mereka ditarik keluar menggunakan helikopter.

Kejayaan Tpr Mahmor itu telah melakar sejarah kpada RGKM (kini GGK). Untuk peristiwa itu, beliau memegang 3 rekod yang masih belum dipecah sehingga ke hari ini, iaitu :

1) anggota RGKM pertama menumbangkan musuh sejak penubuhan pada 1965

2) berjaya membunuh musuh paling ramai dalam satu operasi secara bersendirian

3) berjaya membunuh musuh dalam masa paling singkat iaitu 7 musuh menggunakan 85 butir peluru

Beliau bersara setelah 21 tahun berkhidmat dlm GGK dengan pangkat terakhir sebagai Pegawai Waran II dan kini menetap di Batu Pahat….=WRA=


Belenggu Rasµah Yang Menghantui Empayar Rom

Begitu lama Sungai Yantra menatap perubahan sekelilingnya. Alirannya perlahan tetapi kadangkala laju, menyisir tebing serba hijau daripada Sungai Danube di sempadan Bulgaria dan Romania. Yantra melalui beberapa bandar Bulgaria.

Antaranya ialah Veliko Tarnovo yang mempunyai 90,000 penduduk. Walaupun jumlah populasi dan keluasan bandar ini tidak luas, Veliko Tarnovo selalu digelar “kota tsar”.

Dan tempat ini juga merupakan antara sempadan paling jauh buat empayar Rom.

Bukan setakat sempadan, Veliko Tarnovo juga menjadi saksi tentang masalah birokrasi yang meruncing dalam empayar agung ini.

Sekitar 1920-an, sepasukan pakar arkeologi menemui sebuah batu bersurat hampir 10 kaki tinggi di sebuah kawasan 18 kilometer daripada Veliko Tarnovo.

Di sini terletak sebuah kota purba bernama Nicopolis ad Istrum. Batu bersurat ini menyimpan rahsia 2,000 tahun dengan hanya 37 baris dalam bahasa Yunani.

Tetapi masalahnya, batu bersurat ini akibat terlalu lama sudah berp3c4h empat.  Jadi hampir 100 tahun, rahsia ini tidak disingkap.

Menggunakan Kemajuan Moden

Alam sains mempunyai satu bidang digelar epigrafi, yang mengkaji penulisan secara mendalam. Salah seorang pakar tempatan bernama Nikolay Sharankov berminat untuk mengkaji batu bersurat ini.

Jadi beliau mengumpulkan sebuah pasukan yang menyusun dan kemudian meneliti teks Yunani Kuno ini. Teknologi yang lebih maju membolehkan mereka imbas batu bersurat tersebut.

Daripada atas hingga bawah, mereka dapat menelaah tulisan purba ini tanpa menyentuh batu tersebut lagi. Apa yang mereka tahu sebenarnya agak mengejutkan.

Ia merupakan salinan sepucuk surat daripada Lucius Septimius Severus kepada rakyat Nicopolis ad Istrum. Baginda merupakan maharaja yang menguasai Rom antara tahun 193 hingga 211.

Jadi bagi rakyat bandar kecil ini, surat sebegini patut diagung-agungkan (menjadi batu bersurat).

Septimius mengucapkan terima kasih kepada Nicopolis ad Istrum keana sudi menderma kepada perjµangan baginda. Septimius menikmati karier politik yang berjaya dibawah Marcus Aurelius dan Commodus.

Namun Publius Pertinax menjadi maharaja selepas pembµnµhan Commodus.

Walau bagaimanapun, Pertinax tidak bertahan lama, kerana dibµnµh tiga bulan selepas pemasyhuran.

Didius Julianus yang menggantikan baginda menerima nasib sama, dibµnµh dalam masa tiga bulan.

Dalam masa enam bulan, Rom mempunyai tiga maharaja. Didius dibµnµh dalam sebuah konspirasi buatan Septimius Severus.

Dan Nicopolis ad Istrum membiayai Septimius dengan jumlah 700,000 denarius perak. Semua faham apa erti apabila pembesar tempatan memberi “hadiah” kepada maharaja atasan.

Jumlah ini bukanlah hadiah semata-mata. Ia merupakan jµlapan r4sµah.

Tujuan Hadiah Diberikan

Nilai 700,000 denarius perak memang sukar difahami hari ini, kerana matawang terlalu kuno. Barangkali jumlah ini bernilai RM10 juta sekurang-kurangnya.

Sangat banyak, walhal Nicopolis ad Istrum bukanlah sebuah bandar raya pesat seperti Rom atau Nicomedia. Tetapi angka ini turut menunjukkan kaedah kepimpinan Septimius Severus.

Ketika pembesar-pembesar Rom sedang bersaingan sampai bµnµh-membµnµh, Nicopolis ad Istrum menyokong pihak lain. Mungkin mereka memberi sokongan pada Pertinax, selepas pembµnµhan Commodus.

Apabila Pertinax dan Didius Julianus jatuh, Nicopolis ad Istrum mula berpeluh-peluh keresahan. Tiada haluan lain, mereka menyatakan sokongan pada Septimius dengan sumpah setia bersama 700,000 denarius perak.

Kiranya Nicopolis ad Istrum membeli pengampunan daripada Maharaja Septimius. Tidak cukup dengan itu, bandar ini menyokong penipuan dijulang Septimius.

Mereka akur dan mengesahkan bahawa Septimius merupakan pewaris Marcus Aurelius sekalipun tiada pertalian da-rah atau perkahwinan.

Ini membuktikan bahawa dalam zaman sebelum arus pemodenan, r4sµah sudah berleluasa.


Insan Yang Terselamat Dalam Kedua-dua Pengeboman Hiroshima dan Nagasaki

Pagi 6 Ogos 1945, Tsutomu Yamaguchi (1916-2010) seorang jurutera tentera laut bersiap untuk pulang ke rumahnya di Nagasaki setelah selesai outstation tiga bulan bersama majikannya, Mitsubishi Heavy Industries di bandar Hiroshima.

Sekitar jam 8:15 pagi, Yamaguchi berjalan ke limbungan kapal Mitsubishi dan tiba-tiba terdengar bunyi degungan, beliau mendongak dan melihat sebuah pesawat pengebom Amerika Syarikat B-29 jatuhkan objek kecil bernama “Little Boy” yang bersambungan dengan payung terjun.

Yamaguchi sempat terjun ke dalam longkang. Kemudian, Yamaguchi merasakan langit terbelah, telinganya berdesing, cahaya letupan menerangi Hiroshima. Yamaguchi melambung tinggi di udara sebelum jatuh ke tanah.

Dalam kesakitan dan kebingungan, Yamaguchi terus berjalan ke arah limbungan Mitsubishi dan mendapatkan rakannya yang terselamat dari letupan bom atom.

Pagi esoknya Yamaguchi meneruskan perjalanan ke stesen kereta api yang dikatakan masih beroperasi.

Yamaguchi kembali kepada isteri dan anaknya. Yamaguchi tiba di Nagasaki pada awal pagi 8 Ogos dan dibawa ke hospital.

Pada 9 Ogos, walaupun masih dalam keadaan sakit, Yamaguchi tiba di pejabat Mitsubishi Nagasaki.

Orang atasan menuduhnya gila, dan bertanya bagaimana bom boleh memusnahkan seluruh bandar? Yamaguchi cuba untuk menjelaskan apa yang terjadi di Hiroshima.

Tiba-tiba pemandangan luar bangunan kelihatan bercahaya terang dan bunyi letupan. Sekali lagi Yamaguchi sempat jatuh ke lantai hanya beberapa saat sebelum gelombang kejutan yang mengakibatkan seluruh tingkap bangunan pecah.

Kali ini, ‘Fat Man’ menimpa Nagasaki. Kecederaan tak terlalu teruk. Selepas melarikan diri dari bangunan Mitsubishi yang separuh musnah. Yamaguchi bergegas pulang ke rumah memeriksa isteri dan anaknya. Beliau mendapati isteri dan anaknya hanya cedera ringan.

Pada hari berikutnya, akibat kesan radiasi rambut Yamaguchi gugur, luka-luka ditangan bernanah dan mula muntah tidak henti-henti.

Beliau masih ditahan di tempat perlindungan bersama keluarganya pada 15 Ogos apabila Maharaja Jepun Hirohito mengumumkan Jepun menyerah kalah melalui siaran radio.

Tak seperti mangsa yang terkena kesan radiasi lain, Yamaguchi perlahan-lahan pulih dan menjalani kehidupan seperti biasa.

Walaupun ada yang mengatakan bahawa 165 orang mengalami nasib yang sama seperti Yamaguchi. Namun, Hanya Yamaguchi sahaja yang diiktiraf secara rasmi oleh kerajaan Jepun sebagai ‘’ “nijyuu hibakusha,” atau “twice-bombed person.”

Oleh: Azizul Farhan

PERANG DUNIA KEDUA ni konflik antarabangsa yang paling berdarah dalam sejarah. Korang boleh baca buku PERANG DUNIA KEDUA ni dan mudah didapati di link shopee ni: https://bit.ly/perangduniakedua


Abdullah Haron: Perjuangan Ulama Afrika Selatan Yang Menolak Aparteid

Perjuangan para ulama dalam mendapatkan usaha kemerdekaan dan membanteras penindasan bukan sesuatu yang baru dalam sejarah. Tanah air kita sendiri menyaksikan kelibat Tok Janggut, Haji Abdul Rahman Limbong dan Tokku Paloh yang menolak pendudukan British. Di Libya pula, Sheikh Umar Mukhtar mengetuai perjuangan menentang pendudukan Itali sehinggakan pihak musuh mengagumi kesungguhannya itu. Di Afrika Selatan, perjuangan menentang rejim aparteid bukan saja disertai figura hebat seperti Nelson Mandela tetapi juga ulama seperti Abdullah Haron.

Imam Abdullah Haron merupakan anak jati Newlands-Claremont, Cape Town dan dilahirkan pada  8 Februari 1924 . Beliau merupakan anak bongsu dari lima adik-beradik dan dibesarkan oleh ibu saudara dari sebelah ayahnya selepas ibunya meninggal dunia ketika beliau masih kecil lagi. Selepas mendapat pendidikan di Sekolah Rendah Talfalah, Imam Abdullah berkelana ke Makkah untuk menuntut ilmu agama dengan salah seorang gurunya ialah Sheikh Abdurahman al-Alawi al-Maliki. Sekembalinya ke Cape Town, beliau berguru pula Sheikh Abdullah Taha Gamieldien dan Sheikh Ismail Ganief. Semasa tempoh ini juga, beliau turut mendirikan rumah tangga dengan Galiema Sadan pada tahun 1950 dan dikurniakan tiga cahaya mata.

Imam Abdullah merupakan antara imam paling muda dilantik di Afrika Selatan pada tahun 1955. Beliau hanya berusia 32 tahun semasa dilantik sebagai imam untuk mengetuai solat berjemaah di Masjid Jalan Stegmann, Cape Town. Sebagai seorang agamawan yang mempunyai pandangan dunia yang luas, beliau berusaha mengeratkan hubungan komuniti pelbagai bangsa Muslim di situ. Beliau bertanggungjawab menubuhkan kelas-kelas pendidikan untuk orang dewasa, kumpulan diskusi di mana tajuk dipilih oleh golongan belia dan golongan wanita diajak menyertainya sekali. Dan bagi menarik minat kanak-kanak dengan masjid, Imam Abdullah menggalakkan mereka duduk di saf hadapan dan bukan saf belakang serta memberi peluang kepada mereka menjadi imam solat berjemaah.

Bagi
memastikan anak-anak muda bersifat celik minda terutama dengan perkembangan
semasa, Imam Abdullah turut menjemput figura-figura dari luar komuniti Muslim
seperti pemimpin kesatuan pekerja dan ahli politik liberal datang dan bercerita
situasi semasa yang berlaku ketika itu. Kesediaan agamawan ini bergabung dengan
ramai pihak untuk meruntuhkan sistem aparteid termasuk kelompok Kristian dan
komunis menjadikannya sebagai antara figura yang amat ditakuti oleh rejim
aparteid.

Salah seorang bekas pelajarnya yang juga bekas pemain ragbi, Yusuf ‘Jowa’ Abrahams masih ingat bagaimana gurunya berusaha meningkatkan kesedaran menentang rejim aparteid terutama membabitkan golongan yang paling terkesan iaitu orang kulit hitam Afrika Selatan. Beliau berkata, “Beliau mengatakan kepada kami bahawa kami perlu meruntuhkan sistem aparteid dan bekerja ke arah masa hadapan.” Manifestasi semangat anti-aparteidnya dibuktikan menerusi kunjungannya ke kawasan-kawasan majoriti komuniti kulit hitam seperti Langa, Gugulethu dan Nyanga. Dan mereka mempunyai gelaran mesra untuk agamawan itu iaitu mfundisi atau imam.

Selain
menjalankan tanggungjawab sebagai imam di Masjid Jalan Stegmann, Imam Abdullah
turut bekerja sebagai jurujual untuk syarikat pembuat manisan Wilson Rowntree.
Dengan kerjanya itu, ini memudahkan beliau bergerak ke sana-sini tanpa perlu
bimbang dengan implikasi perundangan walaupun selepas rejim melaksanakan
langkah mengehadkan pergerakan penduduk dan memisahkan mereka mengikut kaum
berdasarkan Akta Kawasan Kumpulan. Undang-undang ini mendapat kecaman ramai
termasuk beliau sendiri. Pada tahun 1961, Imam Abdullah menggelar akta tersebut
sebagai tidak berperikemanusiaan, tidak bertamadun dan tidak Islamik.

Tapi akibatnya empat tahun kemudian, seperti mana jutaan penduduk Afrika Selatan yang lain, beliau dan keluarganya kehilangan kediaman mereka. Kebanyakan imam sama ada takut atau enggan masuk campur dalam isu aparteid kerana itu bukan tugas mereka melawan penindasan dan kezaliman pemerintah. Tetapi bagi Imam Abdullah, ia merupakan satu tanggungjawab dan itu mendorongnya terlibat dengan pergerakan rahsia anti-aparteid. Secara senyap-senyap, beliau mula berhubung dengan Kongres Kebangsaan Afrika (ANC) dan Kongres Pan-Afrika (PAC) yang ketika itu melancarkan perjuangan bersenjata terhadap rejim aparteid. Selain kedua-dua organisasi itu, Imam Abdullah turut berhubung dengan Black Sash, sebuah pertubuhan kebajikan dan perundangan yang dianggotai sukarelawan berbangsa kulit putih.

Pada
tahun 1966 dan akhir tahun 1968, Imam Abdullah berangkat ke Arab Saudi untuk
menunaikan fardu haji di Makkah. Pada akhir tahun itu juga, beliau
berkesempatan bertemu dengan Raja Faisal dan Menteri Pendidikan Saudi, Hasan
Abdullah Ali Shaykh untuk membincangkan isu pendidikan. Tempoh tersebut turut
menyaksikan Imam Abdullah berkelana ke Mesir untuk bertemu dengan
pemimpin-pemimpin Afrika Selatan yang duduk dalam buangan dan menghadiri satu
persidangan perwakilan Muslim yang turut dihadiri wakil PAC dan ANC.

Dari Kaherah, beliau kemudiannya bertolak ke London di mana ketika itu, anak sulungnya Shamela sedang melanjutkan pelajaran di sana. Di sinilah, Imam Abdullah mengadakan pertemuan dengan seorang paderi Anglican dari Katedral St Paul, Canon John Collins. Collins ialah seorang paderi yang bertanggungjawab meraih dana untuk membantu keluarga-keluarga aktivis politik yang miskin selepas mereka ditahan, dibunuh atau dipaksa duduk dalam buangan. Kedua-duanya menjalin hubungan akrab dan Imam Abdullah bersedia membantu menyeludupkan wang untuk membantu keluarga-keluarga pemimpin dan aktivis politik yang ditimpa kesusahan sekembalinya ke Afrika Selatan.

Tetapi semasa beliau berada di luar negara, rejim aparteid sudah memerhatikan gerak-gerinya melalui Cawangan Keselamatan Afrika Selatan dan dinasihatkan berhijrah ke luar negara untuk mengelak dari menjadi mangsa kekejaman rejim. Sekembalinya ke Afrika Selatan untuk menjaga bapanya yang kurang sihat, Imam Abdullah cuba memohon berhijrah ke Kanada tetapi ditolak oleh pihak kerajaan. Pada tahun 1969, tidak lama selepas kembali dari luar negara, beliau ditahan oleh pihak berkuasa dan empat bulan selepas itu atau 27 September 1969, meninggal dunia semasa dalam tahanan mereka.

Pada hari pengebumiannya di Tanah Perkuburan Islam Mowbray, lebih 30,000 orang dari pelbagai latar belakang dan agama datang memberi penghormatan terakhir dan mengadakan protes anti-kerajaan dan anti-polis. Salah seorang yang hadir ialah guru berfahaman Marxist, Victor Wessels. Pada hari tersebut, dia berkata, “Beliau (Imam Abdullah) meninggal dunia bukan saja untuk orang Islam. Beliau mati demi perjuangan iaitu perjuangan membebaskan manusia dari kezaliman dan penindasan.” Satu upacara penghormatan turut diadakan di London pada 6 Oktober 1969 di St Paul oleh Canon Collins. Canon Collins menggelar beliau sebagai seorang syuhada, satu penghormatan yang diraih beliau merentasi perbezaan agama dan kaum.

Sehingga hari ini, usaha untuk mendapatkan keadilan bagi mangsa-mangsa aparteid termasuk Imam Abdullah terus digerakkan. Menurut rekod rasmi rejim, beliau meninggal dunia selepas terjatuh dari tangga dan menegaskan kecederaan pada tubuhnya iaitu dua rahang yang patah dan 27 kesan lebam akibat kejadian itu. Ironi kerana mereka juga dikenali dengan taktik penyeksaan yang kejam ke atas ramai mangsa. Namun, keterangan rasmi itu ditolak keluarga beliau dan meminta satu lagi inkues dijalankan sempena 50 tahun kematian beliau. Kempen ini turut disokong oleh seniman Afrika Selatan terkenal, Haroon Gunn-Salie dan menyifatkan inkues patut dijalankan kepada kesemua mangsa rejim yang mati dalam tahanan agar dapat memberi ketenangan kepada keluarga waris.

RUJUKAN:

Brown,
Audrey. (2019). The imam who died fighting racism in South Africa. BBC. https://www.bbc.com/news/world-africa-49850411


Pe-rang Imjin: Jepun Kuno VS Joseon (Korea

“Imjinwaeran,” juga dikenali dengan nama Pe-r4ng Tujuh Tahun adalah satu peristiwa yang merujuk kepada pencero-b0han Jepun terhadap Joseon (Korea) yang diperintahkan oleh Toyotomi Hideoyoshi, shogun yang menyatukan kembali Jepun pada hari-hari penutupan Sengoku Jidai (zaman Negara-negara Berper4ng Jepun ketika negara itu terpecah di antara para panglima feudal yang berper4ng sesama mereka), pada tahun 1592 hingga 1598.

Dalam usaha untuk menyebarkan pengaruhnya dan juga menangani masalah bilangan tenter4 yang terlalu besar dengan hasil harta rampasan yang tidak mencukupi untuk diagihkan pada akhir dekad k0nflik pahit di Jepun tersebut, Toyotomi Hideyoshi nekad untuk menye-r4ng empayar Ming-zhao yang sedang merosot secara beransur-ansur walaupun masih sangat kaya (China di bawah Dinasti Ming).

Memandangkan geografi Semenanjung Korea yang berada sangat dekat dengan Jepun, Toyotomi Hideyoshi meminta kebenaran pemerintah Dinasti Joseon, dinasti yang berkuasa di Semenanjung Korea, untuk membuka laluan bagi pasukan t3nter4 Jepun melintasi Kerajaan Joseon untuk tiba ke sempadan Dinasti Ming.

Namun, oleh kerana Korea merupakan salah satu kerajaan yang telah lama bersekutu dengan Dinasti Ming, pihak istana Joseon pada awalnya hanya mengabaikan utusan Toyotomi Hideyoshi dan kemudian, Raja Seonjo dari Joseon menolak secara terang-terangan.

Toyotomi Hideyoshi akhirnya memerintahkan pasukan ekspedisinya untuk mence-rob0h sempadan semenanjung Korea secara paksa dan dengan demikian memulakan kempen perlvasan wilayahnya walaupun terdapat beberapa bantahan yang diusulkan oleh beberapa penasihat utamanya sendiri termasuk Tokugawa Ieyasu (yang kemudian akan mengkhianati pewaris kuasa Toyotomi Hideyoshi, Hideyori, untuk menubuhkan Keshogunan Tokugawa).

Angkatan tenter4 ekspedisi Toyotomi Hideyoshi memiliki dua kelebihan utama. Pertama, senap4ng arquebus yang canggih buatan dari Portugis dan anggota tenter4 veteran yang kuat dan berkelengkapan sempurna yang diketuai oleh jeneral-jeneral bengis dan pernah berkhidmat semasa zaman Sengoku Jidai.

Di Korea pula, pihak Joseon sebaliknya tidak bersedia. Jauh sebelum itu, walaupun terdapat tanda-tanda amaran mengenai ancaman se-r4ngan dari Jepun, dan terdapat usul dari pegawai kerajaan, Seong-ryong supaya dilaksanakan reformasi ketenter4an dan pembinaan kubu, istana Joseon tidak mengambil sebarang tindakan.

Tenter4 Diraja Joseon bukanlah tandingan satu gerombolan samurai veteran dan Joseon mengalami kerugian yang sangat besar dalam konfr0ntasi secara terbuka dengan pasukan tenter4 Jepun. Pahlawan Jepun melakukan pen-jar4han dan pemb-vnuhan tanpa sebarang belas kasihan, menjadikan banyak kota-kota kerajaan Joseon hanya tinggal sisa reruntuhan yang hangus.

Walau bagaimanapun, Korea tidaklah diganyang sepenuhnya. Selain mendapat bantuan dari Maharaja Wanli Dinasti Ming, yang kemudian akan datang terlibat secara terbuka dalam Pe-r4ng Imjin, pihak Korea masih mempunyai beberapa panglima dan pejuang yang ternama dan digeruni.

Perjuangan untuk bangsa Korea untuk meneruskan hidup secara tidak langsung turut mendorong kepada penghasilan beberapa senj4ts paling maju yang pernah dibuat (termasuk Geobukson yang terkenal, ‘kereta perisai’ bersenj4ta meriam yang pertama di dunia, dan kereta r0ket Hwacha) pada masa itu dan penggunaan taktik ger1la.

Walaupun Jepun memperoleh banyak kejayaan awal, mengasak jauh hingga mencapai ke pusat utam Kerajaan Joseon, pasukan Korea yang kemudiannya menjadi gabungan pasukan bersekutu Korea-China, berjaya menghentikan ser4ngan Jepun. Dan pada tahun 1598, pencerob0han Jepun akhirnya berjaya dihancvrkan.

Walaupun kemenangan Korea dan ancaman ser4ngan Jepun terhadap China berjaya dihentikan, per4ng ini telah mengakibatkan kemvsnahan yang besar terhadap semenanjung Korea. Sebagai kesan akibat dari kerugian yang sangat besar ini, pemerintah Joseon terpaksa memulakan segalanya dari awal kembali, zaman kemakmuran yang dinikmati Dinasti Joseon telah lebur.

Legasi dinasti ini akan memastikan kemandirian bangsa Korea untuk kekal hidup namun hanya sekadar sebagai sebuah “kerajaan pertapa” sehingga akhirnya dinasti itu runtuh sepenuhnya di bawah kuasa imperialisme Jepun  pada tahun 1910. Era inovasi teknologi, dinamisme ekonomi dan intelektual kerajaan Joseon terganggu dengan teruk hingga proses pengasingan dari dunia asing dan tersebarnya fahaman konservatisme yang ekstrim mula berlaku.

Perbelanjaan untuk menghadapi per4ng yang besar juga telah menghabiskan harta Dinasti Ming yang sudah sedia berkurangan. Empayar Ming bahkan tidak lagi mampu membiayai kos pertahanan menentang ancaman bangsa Jurchen. Jurche , yang kemudian mejenamakan bangsa mereka sebagai “Manchu,” memimpin angkatan tenter4 mereka dari ibu kota mereka di Shenjing (sekarang Shenyang) ke ibu kota Ming di Beijing setelah melancarkan pemberontakan besar, ser4ngan bertali arus serta keruntuhan moral dan integriti yang besar dalam pemerintahan Ming telah mendorong Maharaja Dinasti Ming yang terakhir untuk membvnuh diri. Bangsa Manchu berjaya menawan ibukota sebelum menubuhkan Empayar Da-Qing (Dinasti Qing) pada tahun 1644.

Di Jepun, kerugian besar juga telah mengecilkan kekuatan Toyotomi Hideyoshi.  Penerus atau pengganti kepada Hideyoshi, iaitu Toyotomi Hideyori, akhirnya digulingkan oleh Tokugawa Ieyasu, yang menubuhkan Tokugawa Bakufu (keshogunan) secara rasmi pada tahun 1603, hanya tiga tahun setelah dia mengalahkan pesaingnya dan bekas sekutunya dalam pertempvran Sekigahara dan hanya lima tahun setelah Toytomi Hideyoshi mengalami kegagalan di Semenanjung Korea.

Walaupun kesan dari Per4ng Imjinwaeran secara tidak sengaja membawa kepada isolasi dan kemerosotan bangsa Korea, per4ng ini memberi kesan yang lebih jauh. Ia bukan hanya menjadi pemangkin utama dalam membentuk perubahan yang akan mengubah landskap politik Asia Timur, tetapi ia juga menghalang Jepun dari awal membina kubunya di daratan benua di mana mereka mungkin berupaya memanfaatkannya untuk meluaskan sempadan ke seluruh Asia Timur, sekaligus memungkin mereka menjadi kuasa paling terkuat yang akan mencabar kuasa Sekutu semasa Per4ng Dunia Kedua. Namun kegagalan mereka berjaya mempertahankan  keseimbangan kuasa di rantau ini untuk beberapa abad akan datang.

RUJUKAN:

Stephen Turnbull, Wayne Reynolds : The F1ghting Ships Of The Far East.

Jacques Gernet, J.R. Foster, Charles Hartman: A History of Chinese Civilization.


Sampah Angkasa Lepas Boleh Jadi Bahan Api Roket?

Sejak manusia menggerakkan usaha penjelajahan ke angkasa lepas, bukan sedikit sampah angkasa lepas ditinggalkan. Sampah seperti satelit yang tamat operasi atau bahagian roket akan terus berlegar di orbit sehinggalah ia mu.sn.ah apabila memasuki atmosfera atau jatuh ke bumi. Tetapi menurut sebuah syarikat di Australia, sampah angkasa lepas boleh dikitar semula sebagai bahan api roket ke angkasa lepas.

Idea ini mungkin dianggap mengarut oleh sesetengah pihak. Tetapi dengan jumlah sampah angkasa lepas di orbit bumi yang semakin banyak di orbit, sebarang solusi untuk isu ini amat dialu-alukan.

Dengan bergerak pada kelajuan 28,000 km sejam, sampah ini menjadi an.ca.man bukan saja kepada satelit telekomunikasi. Malah, ia juga merupakan an.ca.man kepada Stesen Angkasa Lepas Antarabangsa (ISS) dan stesen angkasa lepas China Tiangong. Dengan kelajuan sebegitu rupa, objek sebesar serpihan cat mengundang risiko kepada kemudahan dan angkasawan.

Oleh sebab itulah, kita memahami mengapa negara-negara dunia naik angin selepas Rusia menguji sen.ja.ta anti-satelitnya baru-baru ini. Demonstrasi tersebut memaksa angkasawan-angkasawan yang berada di ISS pergi ke pod penyelamat sebaik serpihan dikesan.

Menurut NASA, angkasawan di ISS kini berdepan risiko lebih tinggi terkena serpihan sampah angkasa lepas kerana ia bergerak berhampiran atau terus ke awan serpihan yang terhasil daripada demonstrasi tersebut.

Sekiranya situasi sampah angkasa lepas tidak diselesaikan dengan segera, ia bakal mengakibatkan orbit tidak lagi dapat diakses. Situasi ini dikenali sebagai Kesan Kessler.

Neumann Space, sebuah syarikat angkasa lepas yang berpangkalan di selatan Australia telah membangunkan sistem pendorongan elektrik di angkasa lepas. Sistem ini boleh digunakan di orbit rendah bumi untuk pelbagai tujuan seperti melanjutkan misi kapal angkasa, menggerakkan satelit atau mengeluarkan ia dari orbit.

Kini, Neumann sedang bekerjasama dengan tiga lagi firma untuk menjadikan sampah angkasa lepas sebagai bahan api sistem berkenaan. Neumann bukan satu-satunya firma yang sibuk mencari solusi kepada sampah angkasa lepas.

Firma baru Jepun, Astroscale telah menunjukkan demonstrasi bagaimana satelit boleh menangkap serpihan di angkasa lepas. Nanorocks (Amerika Syarikat) pula berharap dapat memperkenalkan robot yang lebih maju untuk memo.to.ng serpihan dan menyimpannya semasa ia masih di orbit. Manakala Cislunar (AS) pula membangunkan faundri angkasa lepas untuk mencairkan serpihan dan menukarnya kepada rod-rod besi.

CEO syarikat Herve Astier mengakui merasa skeptik apabila menerima cadangan daripada Cislunar untuk menjadi sebahagian daripada rantaian bekalan projek mereka. Tetapi selepas melihat demonstrasi prototaip yang dibangunkan oleh mereka dengan bantuan geran NASA, ia dilihat bukan sesuatu yang mustahil.

Sebelum ini, kebanyakan institusi dan syarikat di seluruh dunia melihat solusi sampah angkasa lepas ialah dengan cara menangkap atau memu.sn.ahkannya. Tetapi bagi Astier, kaedah kitar semula dilihat lebih bermanfaat kerana ia dapat membantu usaha penjelajahan angkasa lepas untuk jangka masa datang.

RUJUKAN

Gabbatt, A. (2021, 15 November). US accuses Russia of ‘dan.ge.rous’ behavior after anti-satellite we.ap.ons test. The Guardian.

Shepherd, T. (2021, 20 November). ‘Gas station in space’: new plan to make rocket fuel from junk in Earth’s orbit. The Guardian.


Political Correctness: Mengawal Minda Melalui Bahasa

Dalam novel George Orwell, Nineteen-Eighty Four, ia mengisahkan watak bernama Winston Smith yang tinggal di sebuah negara totalitarian bernama Oceania, yang mengawal penduduknya dengan mengawal bahasa, dengan mengikis nilai-nilai bahasa dan menjadikan bahasa semakin ringkas iaitu bahasa Newspeak.

Pengawalan bahasa yang dijalankan oleh
rejim Big Brother seperti melantik anggota masyarakat menjadi mata dan telinga
kerajaan, serta segala bahan bacaan dikawal oleh Thought Police.

Saya sendiri sudah khatam membaca buku ini
beberapa kali, dan apabila kali terakhir menghabiskan buku ini pada bulan
lepas, ada sesuatu yang sama seperti apa yang berlaku dalam buku ini.

Baru-baru ini, CEO Facebook, Mark
Zuckerberg berkata dalam tulisan dalam kolumnya di The Washington Post (1),
akan menumpukan empat perkara utama iaitu menghalang kandungan berbahaya
(harmful content), integriti dalam mengawal berita pilihan raya (election
integrity), data yang mudah alih (data portability) dan privasi (privacy).

Rasa agak kelakar juga bila Mark Zuckerberg
berkata akan menjaga privasi pengguna Facebook, tetapi tiga aspek yang lain,
langsung tak menjaga privasi orang pun.

Baru-baru ni saya telah membuat ujikaji
terhadap akaun Facebook saya sendiri. Antaranya dengan sengaja berkongsi di
Facebook saya dengan kandungan (content) dari sayap kanan alternatif
(alt-right) dan troll meme, serta cuba memindahkan data saya kepada fail yang
lain.

Namun apa yang berlaku, saya telah
diberikan amaran beberapa kali, termasuk pernah sekali saya hilang akses dengan
akaun Facebook saya.

Persoalan saya, di manakah privasi saya
sebagai seorang manusia kalau benda yang saya baca, atau tonton, diketahui oleh
mereka yang mengawal Facebook saya?

Political correctness atau nama pendeknya,
PC – telah digunakan sebagai senjata oleh neo-liberal bukan baru-baru ni,
tetapi ia sudah digunakan sejak Perang Dunia Pertama lagi.

Menurut pelawak Amerika, George Carlin –
bahasa Inggeris pada hari ini, terutamanya di Amerika Syarikat kini sudah
hilang maknanya ditelan ‘euphemism’ (2). Contohnya, keadaan tentera yang dalam
keadaan traumatik di dalam perang, sebelum Perang Dunia Pertama, dipanggil
‘shell-shock’. Ringkas, padat, dan hanya dua patah perkataan.

Pada Perang Dunia Kedua, ia dipanggil
‘battle fatigue’, pada perang Korea ia dipanggil ‘operational fatigue’, dan
pada perang Vietnam hingga hari ini, dipanggil ‘post-traumatic disorder
syndrome’.

Begitu juga dengan perkataan lain dalam
bahasa Inggeris seperti hospital, kini dikenali sebagai ‘wellness center’, atau
‘old people’ menjadi ‘senior citizen’ atau ‘golden citizen’. Semua perkataan
ini, menurut Carlin – adalah untuk menipu orang ramai tentang keadaan yang
sebenar dengan perkataan yang kedengaran menarik.

Tetapi apa yang menarik, bukan sahaja syarikat gergasi teknologi seperti Facebook, Twitter dan Google sahaja mengawal pemikiran, tetapi mereka yang berada di dalam komuniti media sosial itu sendiri turut menjadi mata dan telinga kepada Big Brother.

Kita sering melihat beberapa akaun media
sosial yang bercanggah dengan pendapat neo-liberal serta yang tidak mematuhi
syariat third-wave-feminism, akan diserang beramai-ramai dan pihak penjaga
media sosial seperti Facebook dan Twitter, dengan pantas memadamkan akaun yang
terlibat.

Orang yang memiliki pandangan berbeza akan
diserang, akan dikecam, akan dimalukan dan akan diejek beramai-ramai oleh
golongan yang selalu berkata tentang hak kebebasan bersuara dan menentang
cyber-bullying.

Some
people have more free speech than others.

Adalah amat menyeramkan bila kita melihat
pada media sosial hari ini. Kita dikawal oleh pemilik syarikat CEO tech gergasi
dan kalau kita bercanggah dengan pendapat orang seperti Mark Zuckerberg, maka
kita akan dihalang daripada bersuara.

Kalau media sosial nak jadi media yang
bebas, ia haruslah bebas dari syarikat konglomerat yang hanya mahu membuat
keuntungan ke atas orang yang tidak mampu ada daya berfikir selain mengikut
pemikiran yang ditetapkan.

Political correctness adalah satu cara thought police mengawal minda manusia. Dan apabila bercakap tentang soal privasi, bukan hak Mark Zuckerberg atau golongan PC police ini untuk tentukan apa saya nak fikir dan ideologi mana saya nak sokong.

RUJUKAN:


7 Kali Dipanah Petir

Roy Cleveland Sullivan (7 Februari 1912 – 28 September 1983) merupakan seorang ranjer di Shenandoah National Park, Virginia. Dalam jangka masa 1942 hingga 1977, Sullivan dipanah kilat tujuh kali di masa dan tempat yang berbeza. Atas sebab ini, beliau mendapat nama samaran ‘manusia konduktor kilat’ atau ‘manusia rod kilat’. Sullivan diiktiraf oleh Guinness World Records sebagai orang yang dipanah petir kali lebih direkodkan daripada mana-mana manusia yang lain. Namun, Sullivan, yang merupakan anak kelahiran Greene County, Virginia pada 7 February 1912, meninggal dunia pada usia 71 akibat luka tembakan di perut. Tembakan ini dilakukan oleh diri beliau sendiri atas sebab cinta yang bertepuk sebelah tangan.

Dalam hidupnya, orang akan mengelakkan diri dari mendekati beliau, kerana bimbang dipanah petir. Situasi ini menyedihkan dirinya. Pada satu ketika, beliau berjalan dengan seorang ketua renjer di situ, beliau dipanah petir secara tiba-tiba. Ketua ranjer itu hanya berkata “Jumpa kamu nanti”.

Panahan kilat pertama yang dicatat oleh Sullivan berlaku pada bulan April 1942. Beliau bersembunyi dari ribut petir di menara tinjau kebakaran. Menara ini baru dibina dan tidak mempunyai rod kilat pada masa itu. Menara itu pernah disambah kilat tujuh atau lapan kali sebelum itu. Ketika panahan kilat di dalam menara ini, dikatakan “api melompat di seluruh tempat”. Sullivan berlari keluar dan hanya beberapa langkah, beliau menerima apa yang dianggap panahan kilat terburuk bagi beliau. Ia menghasilkan satu jalur kesan terbakar, setebal setengah inci di sepanjang kaki kanannya, dan meninggalkan lubang di kasutnya.

Beliau telah dipanah petir sekali lagi pada bulan Julai 1969. Yang peliknya, beliau dipanah petir ketika berada dalam trak, ketika sedang memandu di denai gunung. Kenderaan biasanya akan melindungi badan dari dipanah petik dengan bertindak seperti sangkar Faraday. Kilat itu mulanya memanah sebatang pokok berhampiran dan berpesongkan ke arah tingkap trak yang terbuka. Panahan itu membuatkan Sullivan tidak sedarkan diri dan membakar kening beliau, bulu mata, dan sebahagian besar rambutnya. Trak yang tidak terkawal terus bergerak sehingga ia berhenti berhampiran tepi tebing.

Pada tahun 1970, Sullivan sekali lagi dipanah petih ketika berada di halaman depan rumahnya. Kilat itu memanah sebuah transformer elektrik di tiang elektrik yang berhampiran dan dari sana ia melonjak mengenai bahu kirinya.

Pada tahun 1972, Sullivan sedang bekerja di dalam stesen renjer di Taman Negara Shenandoah apabila panahan petir itu berlaku. Ia telah menyebabkan rambut beliau terbakar. Beliau cuba untuk memadamkan api dengan jaket beliau. Dia kemudian bergegas ke tandas, bertindak cuba duduk di bawah paip air tetapi gagal dan kemudiannya menggunakan tuala basah. Walaupun beliau seorang yang berani, selepas panahan petir keempat ini, beliau mula percaya bahawa ada pihak yang berusaha membunuh beliau. Sullivan kemudianya menjadi seorang yang takut mati. Selama berbulan-bulan, apabila dia terperangkap dalam ribut semasa memandu trak, beliau akan berbongkok di tempat duduk depan sehingga ribut berlalu. Dia juga mula membawa satu tin air bersama beliau dan percaya bahawa dia akan menarik kilat walaupun dia berdiri di dalam kerumunan orang.

Pada 7 Ogos 1973, ketika beliau keluar meronda di hutan, Sullivan melihat awan ribut membentuk dan beliau mula memandu dengan cepat. Tetapi awan itu dikatakan seolah-olah mengejar Sullivan. Sampai ke satu tahap beliau rasa tidak dapat lari, beliau memutuskan adalah lebih selamat untuk meninggalkan trak. Tidak lama selepas itu, beliau telah dipanah kilat. Sullivan menyatakan bahawa dia dapat melihat panahan kilat yang menyerang beliau. Panahan itu menyebabkan rambutnya terbakar, mengalir ke lengan kiri dan kaki kiri dan menembusi kasutnya. Aliran itu kemudian berpindah ke kaki kanannya tepat di bawah lutut. Dalam keadaan sedar, Sullivan merangkak ke trak dan menuang air dari tin yang sentiasa dibawa bersamanya, ke atas kepala beliau yang sedang terbakar.

Pada 5 Jun, 1976, dengan kecederaan pergelangan kaki, beliau melaporkan terlihat sekumpulan awan, dikatakan sedang mengekori beliau. Sullivan cuba melarikan diri, tetapi tetap terkena panahan petir.

Pada pagi Sabtu, 25 Jun, 1977, Sullivan dipanah petir ketika menangkap ikan di sebuah kolam air tawar. Kilat itu mengenai bahagian atas kepalanya, mengalir ke bawah, dan membakar dada dan perutnya. Sullivan melangkah ke arah keretanya. Namun sesuatu yang tidak dijangka berlaku – seekor beruang mendekati kolam dan cuba untuk mencuri ikan trout dari hasil memancing beliau. Dengan sisa kekuatan dan keberanian, Sullivan menyerang beruang itu dengan dahan pokok. Beliau mendakwa bahawa ini adalah kali yang 22 beliau memukul beruang dengan batang kayu dalam hayatnya.